qundao/data-zh-poetry huggingface dataset:
招隐诗·其二
作者：释今沼
朝代：明

飞鸟处巢穴，遥知风雨期。吾乃为人期，胡为独后时。秋风萎嘉木，白露盈庭帏。昔者荷筱子，沮溺相因依。岂不惜贤达，殊路安可希。南涧有蘋藻，北山唯蕨薇。岁晏归敝庐，策杖任所之。
挽台设师
作者：释今沼
朝代：明

尚忆溪桥遇我师，自挑衣履到山时。久谙细行劳皆喜，远赴檀那病不辞。寒骨似霜流辈服，夜坛无食野魂悲。供亲捆屦终难待，几日春条为倒吹。
放翠鸟
作者：释今沼
朝代：明

小鸟炎州秀，凭生但水鲕。难教笼笯好，徒惜羽毛奇。密荻劳君事，长天积我思。罾罗前未远，慎憩映塘枝。
旅馆与邻人麦朴生夜话
作者：释今沼
朝代：明

故里已应无第宅，异乡今始见邻人。疏篱浊酒惊初定，高阁明灯话重陈。阶下暗虫愁往事，枕边黄叶梦归身。乱离旧业知谁在，共道飘零泪满巾。
无题
作者：释今沼
朝代：明

越国相思楚水涯，江蓠如箭柳如丝。云迷巫峡神娥去，水绿湘潭帝子悲。汉苑兰生人已寂，洞庭木落雁先知。佩蘅谁向芳洲远，寥落灵均一帙辞。
日落江上作
作者：释今沼
朝代：明

垂钓碧溪静，日落烟波生。疏柳三五株，但闻寒鸟声。方念徒侣少，复对秋水清。我欲乘沧洲，惜此舟楫轻。扣舷且狂歌，悒悒还西征。
明月落谁家为孟陬赋
作者：释今沼
朝代：明

三五流光四望同，盈盈如玉锁深宫。初经邺下晖渠沼，乍落淮南眠桂丛。隐树胧华珠箔暗，过花移影玉楼空。多时死育何须问，顾兔应生在股中。
春尽
作者：释今沼
朝代：明

故园绿满春将尽，野路初晴雀正飞。细草落花残雨湿，小荷抽叶午风微。山深夏木鹃啼急，巷寂红榴日照晖。愿及芳时须一醉，独携尊酒送春归。
春日村郊
作者：释今沼
朝代：明

刺桐鲜映绿槐芽，春水初平海堰沙。江燕掠泥寻旧垒，山樱成子落馀花。雨残时见桑梯倚，林外遥逢酒旆斜。最爱村原寒食候，杂香晴径野人家。
春楼
作者：释今沼
朝代：明

绿屏春晓露珠稀，地尽南天草木葳。石角柳芽风不到，小窗梅绽雨初微。身随玉液寻仙侣，手捻沉香事小妃。碧草远郊人寂处，开帘唯见燕双归。
晚泛江村
作者：释今沼
朝代：明

坐叹春风晚，寥寥归故乡。背城向水阔，隔竹到溪长。远岸多芳草，残篱半夕阳。田家但闭户，凫鹭在方塘。
晨起阁上望秋色呈黄杯湖
作者：释今沼
朝代：明

朝光透檐隙，孤客晨兴候。百感易来心，况复引东首。园幽萃群植，窗虚爽明岫。轻叶响深阶，微霜结寒甃。疏落惜鸟栖，飘荡怜云骤。缅想登高人，披衣步林茂。养拙咏楚骚，视履观周繇。懿彼幽潜姿，没齿泯祥咎。
暮春归故园
作者：释今沼
朝代：明

绿杨三月村，红杏满东园。晴鸟下喧树，春风閒到门。露葵已堪折，醑酒复盈樽。复接南邻叟，留连竟夕言。
暮至梁颙若田舍
作者：释今沼
朝代：明

适我野行倦，逢君场圃中。遥开向井舍，独映临江枫。坐久忽报穫，閒田樵渚东。星宵闭深巷，淅沥松篁风。
月城听柝
作者：释今沼
朝代：明

春城月白星欲稀，城头杨柳乌始飞。乌始飞，月将落。已向南楼闻捣钟，复上东城听严柝。声正幽，客思泪沾衣。沾衣惜未已，柝声复方起。嫣花零落三五枝，征人一别千馀里。独携孤剑上高城，凉气流云天若水。鸣鸡寂不闻，枯松历历度秋燐。请君莫到龙沙外，月上清笳愁杀人。
望雨
作者：释今沼
朝代：明

过夏暑更盛，秋云静沉沉。禾黍尽枯稿，白日焦园林。二气惨不交，天地如釜鬵。既无方寸功，可以成甘霖。小人顾一身，忧患难踰寻。自非吸风人，谁无饥渴心。
染丝上春机
作者：释今沼
朝代：明

紫泽青薄生细英，黄莺啄尽垂杨叶。青苗遍踏拨春花，昼捲流霞对残蹑。沉丝素縠生水纹，重带铰刀裁白袷。治丝为爱不新时，幸及君年正华悦。
柬秦山人
作者：释今沼
朝代：明

闻君入城去，昨为秋光还。霜警栖松鹤，风鸣近海山。破炉思药气，病肺想童颜。独步松萝影，残蝉待款关。
残丝曲
作者：释今沼
朝代：明

暮雨霏霏春漠漠，风断残丝上阿阁。洛阳娇儿阿落家，绣户深栊垂罗幕。垂杨映户金铺鸣，海燕差池梨花落。王孙有情归不得，岸草江花送春色。春尽秋来无与同，空戏残丝泪盈臆。
游宝积寺汲卓锡泉至石洞经宿而归
作者：释今沼
朝代：明

山风何飕飗，堕叶掷虚阁。远怀山月秋，顾不如畴昨。梵宇如劫馀，寒原亦凋落。数里有名泉，潆洄碧云端。携筇探之去，石干青若盘。入口晨露晞，剧饮不畏寒。不将军持来，何以惠所欢。石洞隔昏钟，明发问樵子。围木晻暧中，枵穴仍聒耳。岩林翳渍委，沾涩踏不起。良材下维箨，诗人所为訾。稷实愁霜风，兹游况如此。安得列御方，乘之泛我止。
留别黄符谦昆仲各赋一物得滩声
作者：释今沼
朝代：明

君家临远水，乱石与潮分。汩汩迎帆去，潺潺过雨闻。听残留断岸，度处有孤云。萧飒霜林月，因风一忆君。
登阅江楼
作者：释今沼
朝代：明

古台摇落对长洲，极浦寒山返映楼。官渡乱鸦乔树晚，夕阳黄叶海天秋。层峦逼立峰皆见，石塔遥临影尽流。宾客莫辞连夜饮，前途还有木兰舟。
省英卓今病因留宿旅舍经旬临别赋此
作者：释今沼
朝代：明

一岁一相见，清容况不同。爱山閒换舍，调药漫催童。曲巷深春里，空庭细雨中。南邻池馆静，日暮共茏葱。海漘木秀尽，林树鸟鸣齐。与子一回聚，残春又解携。喜行过别舍，羸卧惜芳堤。莫念行人路，愁听鸠鸟啼。
省英卓今病因留宿旅舍经旬临别赋此·其一
作者：释今沼
朝代：明

一岁一相见，清容况不同。爱山閒换舍，调药漫催童。曲巷深春里，空庭细雨中。南邻池馆静，日暮共茏葱。
省英卓今病因留宿旅舍经旬临别赋此·其二
作者：释今沼
朝代：明

海漘木秀尽，林树鸟鸣齐。与子一回聚，残春又解携。喜行过别舍，羸卧惜芳堤。莫念行人路，愁听鸠鸟啼。
碧鉴溪泛舟
作者：释今沼
朝代：明

带郭人家野霭间，一溪深棹不知还。云晴近海低成雨，水色连莎淡到山。好影入诗愁不尽，欢心着事累终閒。他年若别高峰去，定向渔翁占一湾。
秋日书怀
作者：释今沼
朝代：明

梦杳海天外，心悲落叶前。多尤贻晚悔，长病托秋眠。沉日照书阁，归潮起钓船。何须惊客鬓，潘岳二毛年。
秋日华首台院
作者：释今沼
朝代：明

山衔古寺秋，石路晚幽幽。谷掩云移树，钟残月在楼。烟萝和露滴，风叶乱泉流。禅暇閒来往，东西溪上头。
秋日山中
作者：释今沼
朝代：明

青门杨柳渐稀疏，醉倚江楼月上初。南浦秋残多坠露，衡阳雁尽不飞书。千家寂静砧逾切，四壁萧条贫自如。谁念山中松桂满，探玄空负子云居。
秋日效齐梁体
作者：释今沼
朝代：明

疏柳带馀晖，前山淡映扉。砌鸣蛩告入，檐语燕辞归。篱折夕餐尽，池乾元服稀。所思日云迈，征雁杳南飞。
秋日晚郊咏归
作者：释今沼
朝代：明

枫叶纷纷落径繁，游人望望下郊原。归云挟杖过山涧，落日题诗倚竹园。孤鹭远翻秋浦静，乱鸦频聚夕阳喧。夷犹月上蓬蒿处，长笛一声城外村。
秋朝山寮柬黎务光
作者：释今沼
朝代：明

山寮村馆共秋朝，数里疏林叶似烧。架积遗书从许借，吟同小隐不须招。蓼红野艇回孤棹，霜白行人过板桥。欲拉支公寻寂寞，恐埋踪迹入渔樵。
秋楼夜坐
作者：释今沼
朝代：明

高楼明月夜，独坐泪潸然。怅望楼前色，萧疏木已颠。碧云海渚外，凉露桂枝前。遥望持竿客，秋江有钓船。
秋江萧寺寄谢法航
作者：释今沼
朝代：明

閒操一勺挹沧溟，寺外秋潮没远汀。云映蜃楼邻岛市，波深龙室傍函经。鹤归树碧摇烟月，鱼怕灯明误水星。谢客此时閒蜡屐，可堪思诗满东亭。
罗浮冲虚观
作者：释今沼
朝代：明

仙宫长掩烟霞里，绝磴才攀屦欲轻。龙虎气藏山殿冷，蝌鱼书瘗石坛倾。胎禽日永栖还去，灵药林深死又生。犹有成鳞两松树，侧临丹井势峥嵘。
舟泊崖门作
作者：释今沼
朝代：明

穷海去无津，沿崖尚有滨。风涛犹撼石，星月祇愁人。往复事何极，江山恨转新。停舟问渔父，今夕是何辰。
花朝与诸子游榄溪寺
作者：释今沼
朝代：明

野色逢新霁，芳晨惬远心。摘兰过水畔，看竹到禅林。春叶缘山浅，寒云覆海深。登临方未极，归路晚潮侵。
苦寒行
作者：释今沼
朝代：明

北上太行山，迢迢苦车骑。夫婿从军行，步至太行里。羊肠讵不险，所苦寒风飞。隆冬振沙碛，渐渐吹我肌。缯纩岂无温，所苦身独茕，寂寂守中闺。何时会良人，努力破重围。
落花
作者：释今沼
朝代：明

东风恻恻雨凄凄，飘断残英蝶欲迷。无数踏归青草路，有时浮出武陵溪。深宫尽日同人泪，荒苑无声伴鸟啼。闻道洛城春日好，明朝期发杏园西。
蓢溪泛舟
作者：释今沼
朝代：明

野店柴门外，渔舟绿水湾。我来石桥暮，乘月下西山。荒径行人绝，疏林飞鸟还。自悲黄发乱，惭愧白鸥閒。
行乞从化宿李某石峰堂因赠
作者：释今沼
朝代：明

新堂筑几年，奇石复巍然。座客乐时满，架书经乱全。城阴篱落下，山色屋隅边。相对已如梦，况忆十年前。
访何友大何左王水村因题其书楼
作者：释今沼
朝代：明

相见皆如旧，门多君子俦。方塘回绿荫，高阁对青洲。残雨海潮满，微云溪水流。歌声南浦外，日落采菱舟。
访友人村居
作者：释今沼
朝代：明

桃红村口路，春水没来津。木榻移深巷，尘书绕病身。秘方求道叟，新曲试伶人。过值春兰节，爱君园砌新。
访甘竹黄符升村居
作者：释今沼
朝代：明

一笠随舟涨易乘，故人门巷隔崚嶒。仍缘旧刺通身姓，乍出疏篱讶远僧。斋后折蔬劳静浣，窗前积翠引频登。惯同文字摅幽抱，谁论诗情涩未能。
赠刘菭石宪副归荆南
作者：释今沼
朝代：明

十年旅宦梦潜溪，乱后归帆路不迷。鸲鹆砚携端水署，橘橙家到洞庭西。栽菱渡口来渔父，酿秫厨边卧鹿麛。谁候太常斋满日，叩门壶榼手亲携。
赠前宪副汤惕庵
作者：释今沼
朝代：明

箨冠麻服混埃尘，座上犹钦峤岳身。千里海津逢故吏，一肩行橐倩邻人。殊方案牍谁相问，旧国瓜园且自贫。庐顶蒿茆吾欲剪，浔阳踪迹可能频。
赠江村马巡司
作者：释今沼
朝代：明

越国才名旧有华，身为微吏滞天涯。重门石壁春流水，独树寒江晚闭衙。金马几年烦献策，棘林何处更开花。岭云潭月深相忆，农伴欢锄今万家。
赠莫先生
作者：释今沼
朝代：明

乱离多籍老儒冠，一宦曾经海岛寒。对案斋心犹苜蓿，逢人变色是波澜。诗篇遣兴多容易，世路无心不觉难。近爱禅门好消落，拟将心境问求安。
赠蜀中喻胜力居士
作者：释今沼
朝代：明

颊边耸带蜀中山，鬓脚言从乱后斑。未到汉原悲旧国，才离海岛似生还。一篙绿水寻僧远，半榻疏钟到梦閒。莫厌虚房强留住，半生曾几住人间。
赠郭亦知参军
作者：释今沼
朝代：明

盛朝身属邮亭长，越岭燕台走马闻。壁满题诗当路客，堂多勒铭教儿文。重辎几散黄巾栅，深巷閒拖白练裙。昨约林僧扫园径，半庭残叶落纷纷。
达奚司空像
作者：释今沼
朝代：明

树老庭荒不记春，天朝裳服俨遗身。空悲乡国生翰鸟，似立朝门待舌人。灯火青荧通晦夜，廊龛寂历罥丝尘。从今断却当年恨，海舶无因过此津。
送人归宿五羊驿因忆匡山感而成梦
作者：释今沼
朝代：明

海门送别帆樯去，瓶笠閒投邸阁开。客半羊肠关路至，货多蚌腹海滨来。心悬河岳前期远，影落河山梦断回。却似津梁疲马道，霜桥残月晓鸡催。
送人归闽中
作者：释今沼
朝代：明

闽山粤水无多异，为积羁愁始欲归。离绪暗滋伤逝恶，客心长计浪游非。从经海岛诗偏怪，欲别林僧话转稀。世故为儒谁可奈，苍苍苦觅旧渔矶。
送何兵曹拜命赴端州行在
作者：释今沼
朝代：明

新加露冕拜纶丝，远水寒山木落时。天子刻期传诏诰，三军指日罢旌旗。思乡欲上高崧路，望阙先扳古桂枝。别后若逢佳节近，数丛黄菊拟东篱。
送张尧山归杭州
作者：释今沼
朝代：明

往岁言归计未成，今秋始得挈家行。张衡久有归田愿，王粲知无恋客情。去日海帆同燕渺，到时江岸与潮平。湖边若果添三径，莫吝双鱼寄远声。
送朱紫葆归嘉禾
作者：释今沼
朝代：明

安居海边寺，庭景西北衔。日永人群稠，午食慰半馋。何当乱峰内，瀑布洒松杉。缘沟垂穗香，茆檐剡长镵。朱君揖别去，曳棹扬轻衫。泽国几千里，南风满归帆。我亦思幽栖，匡庐徒寄缄。
送梁颙若归西樵
作者：释今沼
朝代：明

泉壑旧游处，奉亲还寄家。翠屏千嶂合，瀑水一泓斜。问礼蓬檐近，开轩樵路赊。春来动吟兴，应见杜鹃花。
送王邑宰佐宣城郡
作者：释今沼
朝代：明

紫泥初拜谏书清，善政弦歌在武城。五马近依新雨露，三年从拂旧尘缨。南来崇岭千峰出，北望衡阳数雁征。此去裁诗秋正好，谢公楼上月初明。
送石鉴大师住栖贤
作者：释今沼
朝代：明

本师畴昔幽栖地，杖拂亲承出庾关。侧听道声喧法窟，共推骨相称奇山。钁头有法提应俊，茅屋随时结岂难。千七百人看满会，肯令庸质老南蛮。
送许离相之苏州
作者：释今沼
朝代：明

山中了夙愿，昨岁请经时。买得江南画，云山欲见之。衣轻夏体快，载重粤帆迟。五月吴门上，思家因荔枝。
送足两师之嘉禾请藏却还庐山栖贤寺
作者：释今沼
朝代：明

癯然鹤骨若为支，又向秋风话远离。遥请梵书来藏阁，便从匡岳卧茅茨。吴讴越榜添吟韵，瀑雨松涛助寂思。梦里溪山成独送，暮天愁拟碧云期。
送陈牧止客游江南特约石大师同舟
作者：释今沼
朝代：明

与谁泛吴越，知己是高僧。对卧风吹席，清谈雪冻灯。迹閒奇易览，事胜物庸憎。拟欲邀余去，羸疴恨不能。
逢唐朴非移居后寓海幢复归古冈赠别
作者：释今沼
朝代：明

牢落播迁馀，僧房寄砚书。身随过海艇，日卜近城居。道在心期远，文缘世尚疏。冈州斜日渡，又念倚门闾。
酬罗仲髯因苏未仁过钟山同坐月兼附见讯时余与徐圣甫游西樵
作者：释今沼
朝代：明

清秋泉籁发，杖策欲穷源。何意山扉下，枉来良友存。高人共清夜，好月自明轩。此际碧天叶，萧萧摇我魂。
酬黎务光养疴海云寺以余营亡友李仲藏丧还见示之作
作者：释今沼
朝代：明

清羸得静在云林，药碗绳床近树阴。恳向医王频接足，寂依禅子与栖心。疏篱槿吐伤荣促，曲岸波回感逝深。几日浮生同怆恨，独吟君句夕阳沉。
醴泉帖故人谢溶所遗每一展观辄为怆然
作者：释今沼
朝代：明

故人遗帖留残匣，几度临书似旧时。懒拙已忘王卫法，凄凉徒有范张悲。墨痕尚忆师秦漏，石拓犹闻辨宋螭。今日清斋想奇字，玉楼天上勒新碑。
重寻徐周文村居
作者：释今沼
朝代：明

西台日未没，庙口欲横烟。一别徐孺宅，重过便七年。长堤贯村巷，乔木荫平田。借问雷居士，曾薰惠远莲。
重过徐四同宅
作者：释今沼
朝代：明

宅舍重过又一时，对君诸弟黯然悲。论交既是中年分，学道空多后日期。风闪疏灯回旧榻，月移寒橘落秋池。直倾一夕无穷泪，不待邻家短笛吹。
重阳前一日南楼送归客
作者：释今沼
朝代：明

日夕悲秋客，登楼此送君。千砧寒月下，一叶岭头分。断岸霜初落，芳亭菊正芬。东篱明日往，知子醉山曛。
长至日题曾某馆壁
作者：释今沼
朝代：明

主人閒馆肃，此日一阳生。树带葳蕤白，池含凛冽清。人家寒闭户，山县早关城。野衲复何事，烧炉向到明。
閒园怀朱子
作者：释今沼
朝代：明

清秋云物趣，暮适閒园心。独见池边树，同栖烟外禽。露光微上叶，霜气暗疏林。远念羁游子，离居直至今。
阿大师应请琼州书到却寄
作者：释今沼
朝代：明

槐竹阴阴已夏居，客来喜得海南书。藤蘧白满安禅榻，椰叶青疏挂锡庐。击水时闻轩翼鸟，怪松新识竖须鱼。从师欲问寒暄意，塞北厓南话一如。
除夕乌洲怀徐圣甫
作者：释今沼
朝代：明

良会虽有适，离情终内伤。与君弥岁月，及此将行藏。系若弓上弦，久贴犹开张。临歧不自意，回首空茫茫。缅念昔时路，待棹非津梁。我有恋旧魂，总为躯所妨。忧至向枕席，营营歧路傍。
雷峰山寮寄徐四同
作者：释今沼
朝代：明

自住上方聊寄迹，山窗长在竹竿边。昨来是处秋风好，忆尔生时明月圆。捧橘定知怀袖阔，食梨应喜弟昆连。偶拈茗碗生閒思，却记前年共酒筵。
题萝坑玉岩书院
作者：释今沼
朝代：明

万峰藏一阁，秋尽气萧森。夜雨不知处，晓云犹在岑。藤缘偷栗鼠，树响饲雏禽。缅想前贤乐，茶铛泉石阴。
黄某邀同过公子黄符让却赠
作者：释今沼
朝代：明

蕙英本出崇兰干，鹓翼原留老凤纹。独上危楼欣胜日，深垂绡幕较奇文。雨过桧柽烟全碧，花落池塘水半芬。十里沧波南北阮，乍凭诸从一寻君。
喜方楚卿孝廉入山
作者：释今湛
朝代：明

苍烟野水接长林，喜见高人有远心。仙舫不妨时到岸，佛楼犹可晚供吟。清泉白石知何世，翠竹黄花意亦深。坐久西峰明月上，共论钟磬已沉沉。
篁村探梅
作者：释今湛
朝代：明

昔年曾探此溪梅，霜鬓犹能策杖来。我认断桥寻旧主，云移疏影尽新栽。香风簇族沉山阁，涧水泠泠绕石台。踏遍不辞归路远，斜阳穿破竹林隈。
准提阁
作者：释今白
朝代：明

高枕孤峰清梦馀，风光依旧满西湖。云霞舒卷自朝夕，山水参差谁画图。晴日镜中浮百雉，春烟桥外染千株。人间好景知何限，才入闲僧眼便殊。
初夏开元寺寒雨写怀
作者：释今白
朝代：明

细雨当楼一榻深，楼前草色净沉沉。閒中倍念劳生事，冷处偏宜老衲心。古殿且看千眼佛，高山休抚伯牙琴。莫疑当暑馀寒意，炎热须教雪满襟。
开元寺长廊观马
作者：释今白
朝代：明

牝牡骊黄毕竟空，空馀残影卧松风。侧身古殿如天上，高步长廊似梦中。寝食何曾知作佛，晨昏那复辨闻钟。笑看我亦愚痴甚，百事无能于汝同。
春经白寒兔
作者：释今白
朝代：明

数里雷霆喧白昼，一溪风雨洗晴春。千年树下未归梦，万仞峰头欲老身。流水无心寻杖笠，云霞有影伴閒人。高低曲折山前路，又遣芒鞋入世尘。
朝云墓
作者：释今白
朝代：明

朝云莫雨古今同，湖上谁怜白首翁。悔不当年勤种柳，直教此日尽垂风。风前弱草千茎劲，雨后花枝一样红。几个云边挥泪毕，独悬枯眼到鸿濛。
李公堤
作者：释今白
朝代：明

桥南桥北几湾清，花发桥西春鸟鸣。翠筱数行依岸净，青菰几点与云平。烟艇钓残今古梦，晚钟敲断去来情。青山一幅幸无恙，莫遣平湖风浪生。
永福寺
作者：释今白
朝代：明

鹅湖湖面水为波，摇曳东风软似罗。永福门前看若此，朝云山下又如何。黄金胜地应难借，白首春光不易多。四十馀年成底事，好将残梦付藤萝。
浮桥春雨
作者：释今白
朝代：明

江流上下不沾尘，竹翠连空足几人。微雨一桥春兴好，东风两岸水痕新。青山曲曲悬归路，绿树重重引去津。自是閒身好为客，江关无恙往来频。
潮城闰三月
作者：释今白
朝代：明

韩江东望水连天，海燕南归又一年。世外有僧非佛骨，人间无欲是神仙。阴那万仞真惭愧，瓶水千株也大颠。閒阅三春又三月，青山无恙且安禅。
荔枝诗十首
作者：释今白
朝代：明

谁教枝上火离离，水北山南尽一时。稚子村边閒拍手，老僧桥上独支颐。潮来带雨风先觉，荇叶藏云水不知。欲问幽栖最幽意，红霞深处竹枝词。如何盛夏忽严霜，岂有红霞护雪香。可是世间频苦热，不妨随处现清凉。青袍白马晨光薄，水树云林午梦长。拾得悬冰方染齿，不知烦暑几时忘。水玉争传裹绛纱，天涯稀见漫相誇。于人暂得消怀抱，似我那堪挂齿牙。梦里几曾移汉苑，镜中何处觅潘车。应知岭外原无树，认得清甜遍海涯。前村昨日见花开，屋后今朝摘几回。只恐眼前红易尽，忍思盘上雪成堆。悲心于尔非怜色，慷慨逢人倍护才。此日枝头须认取，莫教空树始徘徊。
荔枝诗十首·其一
作者：释今白
朝代：明

谁教枝上火离离，水北山南尽一时。稚子村边閒拍手，老僧桥上独支颐。潮来带雨风先觉，荇叶藏云水不知。欲问幽栖最幽意，红霞深处竹枝词。
荔枝诗十首·其三
作者：释今白
朝代：明

水玉争传裹绛纱，天涯稀见漫相誇。于人暂得消怀抱，似我那堪挂齿牙。梦里几曾移汉苑，镜中何处觅潘车。应知岭外原无树，认得清甜遍海涯。
荔枝诗十首·其二
作者：释今白
朝代：明

如何盛夏忽严霜，岂有红霞护雪香。可是世间频苦热，不妨随处现清凉。青袍白马晨光薄，水树云林午梦长。拾得悬冰方染齿，不知烦暑几时忘。
荔枝诗十首·其四
作者：释今白
朝代：明

前村昨日见花开，屋后今朝摘几回。只恐眼前红易尽，忍思盘上雪成堆。悲心于尔非怜色，慷慨逢人倍护才。此日枝头须认取，莫教空树始徘徊。
送石鉴西堂领众栖贤
作者：释今离
朝代：明

楖栗横挑别海滨，百千龙象逐行尘。名山恰遂栖迟志，祖席全凭办道身。吐弃名言成玉屑，斩新条令辟荆榛。闻风定见如川至，多结茅茨莫厌贫。
入岭途中书事
作者：释今稚
朝代：明

谁道僧閒僧未閒，一年三度大庾关。松花飧尽饥驱去，荷叶衣单寒欲还。挂角寺边愁落日，浈阳峡里照衰颜。秋风岂为伤行路，只为参师泉石间。
赠监寺应公
作者：释今端
朝代：明

山前花木渐成阴，知是吾师灌溉深。才着大衣称典客，忽闻高行管丛林。身如秋鹗终朝运，贫似寒螀竟夕吟。惭愧暮年无一事，饱餐香饭感慈心。
题龙护园
作者：释今端
朝代：明

岭云深锁一庵孤，路入丹霞暂宿餔。到粤渐探珠翠穴，出关先问凤凰都。天寒野岸呼猿狖，烟雨荒林吊鹧鸪。暮鼓晨钟吾底事，几惊劳旅叹穷途。
祝发诗
作者：释今荎
朝代：明

万事烟销不复言，此身何幸得生存。辞家直欲超三界，焚草无由到九阍。云外飞鸿离竭泽，水边鸰鸟喜依原。曹溪咫尺门前路，一上雷峰溯洞源。
仁化江口寄丹霞澹公
作者：释今覞
朝代：明

高住丹霞去，名山自昔传。江边开洞壑，天半见林泉。竹坞清霄梦，梅花石屋禅。我来尚行役，空自望云烟。
偕程临文大观上座登望湖亭并此言别
作者：释今覞
朝代：明

微茫烟雨暗沙汀，千羽龙舟出渺冥。归棹恰逢端午节，閒心一上望湖亭。坐中好友难为别，薄暮骊歌不可听。惆怅此心何所似，高秋曾否扣柴扃。
入姑苏
作者：释今覞
朝代：明

秋风放棹阖闾城，水国云帆一月程。岸叶欲飞黄日落，栖鸦寒噪早潮生。地过建业连山少，江入阊门渚水清。风景不堪今古恨，凄凉空感子胥名。
寄别何石人
作者：释今覞
朝代：明

十年离乱昔同忧，此日成僧忆旧游。每值好秋怜独坐，何人明月共登楼。旧村到处空青草，故老只今谁白头。閒寺相期不相过，鄱阳余又棹孤舟。
寄别冈城诸子
作者：释今覞
朝代：明

不尽分携意，江干忆此时。方怜车马送，未作别离诗。暖日移云影，芦花间雁儿。山堂风雨夜，远梦故人期。
小孤山题二妃祠
作者：释今覞
朝代：明

危石江心出，疏林见画堂。云烟媚帝子，风雨怒彭郎。水落山容静，天空鹤影翔。妆台对碧藓，无复拥霓裳。
山中看桃花
作者：释今覞
朝代：明

独树垂垂云外栽，赤霞晴映兴悠哉。经年林下开偏早，一日门前看几回。无事不妨移榻坐，有谁还肯踏花来。武陵好事曾知否，洞口空疑锁绿苔。
峡江却寄顿修姜山时二公先余度岭
作者：释今覞
朝代：明

峡江几日涨流澌，空水茫茫一棹时。急雨独侵蓬窦入，好风偏到客帆迟。绿莎寒绕沙鸥梦，白石遥明江女祠。却忆故人庚岭上，梅枝新月好吟诗。
归雷峰与同学诸子
作者：释今覞
朝代：明

村寺空工乐事兼，今来重访野情添。新成高阁能临水，旧种松枝已过檐。秋入平林犹有叶，塔迷烟雨尚留尖。倦游真有乡园恋，一枕寒潮梦亦甜。
望小孤山
作者：释今覞
朝代：明

小孤南望水滔滔，风起帆飞急远舠。木叶欲阴山阁露，春潮初长石门高。曾游古洞多栖鹤，旧识船僧棹晚涛。却忆昔年留宿处，独吟江月不知劳。
栖贤除夕
作者：释今覞
朝代：明

雪净高楼迥，灯明梵宇空。山中犹记腊，世外亦成翁。自惜壮心暮，徒嗟吾道穷。敢云丘壑卧，足绍古人风。
涉园歌
作者：释今覞
朝代：明

少年抗志羡羲农，北窗一枕淩高风。近来庐岳恣游屐，爱杀灵运读书石。走尽天涯返岭南，闻说新兴有老憨。自爱蒋生三径僻，不辞五岳向平贪。晒书白眼意落落，衔杯皓首发鬖鬖。见我捧腹大吟笑，携我散步金鱼潭。何处琴声唤鱼出，梧叶青青阴白日。碧池破碎花影移，高高亭上柳花溢。为我自诵游山诗，愿得游山年百一。又云我死名山中，碑题某人某日卒。身既死矣安用名，荷锄饮酒笑刘伶。刘伶饮酒不拚命，死后未肯忘其形。公不忘形应不死，昨夜惊闻猿鹤语。山灵引例作移文，百岁名人放归里。我亦从容许猿鹤，誇公诚有好丘壑。凉于水处宽衣裾，陈搏梦里华胥国。几一张，琴一床，壁上题诗三两行。万里山川在跬步，涉园何必让柴桑。五男儿并列阶墀，一齐歌舞学斑衣。不费篮舆过篱菊，虽无五岳亦便宜。我言此事正公意，恰被老僧窥破矣。犹言矍铄走康庄，潘公南圃誇高趾。
清远峡
作者：释今覞
朝代：明

风日螟螟草树隈，峡江长望独徘徊。青开石壁分天出，白涌银条裂地来。波撼断崖喧鸟雀，影涵山寺见楼台。客帆来往知何极，一听猿啼情自哀。
清远晚泊即事
作者：释今覞
朝代：明

绿杨带岸草如烟，三月晴光薄暮船。山寺隔陂清磬远，人家临水列灯悬。戍楼画角催寒漏，贾客琵琶醉夜弦。惟有老僧禅坐稳，独燃残烛荻洲边。
游小孤山
作者：释今覞
朝代：明

彭郎渡头浪拍拍，小孤江心势仡仡。龙口吞天骑二妃，飙轮电驰喧河伯。洪涛怒溅彩霞湿，洄流倒捲琉璃碧。妆台落影夹长镜，鸬鹚拖鱼上岩石。腥风忽起呜呜声，一片江云如泻墨。欲泊扁舟不可前，庵僧引缆度危级。青林迂径曲朱阑，魂绕断崖疑兜率。肃然敛虑万情忘，怪杀征帆名利客。
留别粤中诸子
作者：释今覞
朝代：明

江岸杨花已满林，片帆遥指古田阴。长途未习蛮溪语，别舫偏怜粤客吟。閒按水程寻古驿，静依沙渚数栖禽。浮生踪迹真如幻，不用骊歌百感深。
研邻
作者：释今覞
朝代：明

名园高馆旧风流，傍宅门通竹木稠。曲径有花皆向牖，远山无面不宜楼。白连江水心情迥，青入书帷翰墨秋。人地幽奇千古事，天南谁复有林丘。
秋帘
作者：释今覞
朝代：明

疏结潇湘静，高悬庭馆幽。但能留好月，不惜卷帘钩。山暝花无影，霜寒人在楼。所耽惟寂乐，清梦共悠悠。
秋蝉
作者：释今覞
朝代：明

绝壑遥怜尔，萧条碧树阴。危冠如有意，薄翼自成吟。身与秋枝浅，声连烟月深。临风断续听，谁识倚阑心。
答林芥庵太守
作者：释今覞
朝代：明

生平傲骨不随人，宦海飘蓬一任真。欲作比丘还被谤，力辞太守只安贫。采芝旧圃思庐岳，垂钓青溪忆富春。往昔胜游成远梦，罗浮烟雨几回新。
粤江即事
作者：释今覞
朝代：明

庾关望迢迢，峡江去何极。以此为新游，悠然欢所历。东水下建瓴，风帆若驰翼。沿流出怪峰，列树隐危石。抚景欲知名，耳目费应接。频指问舟人，厌予还缄默。语笑成独情，微吟见天则。
经见峰滩寻灵树禅师旧址
作者：释今覞
朝代：明

巑岏千叠枕长河，土室萧条带绿萝。龙象不来行径没，牛羊归去野烟多。终怜胜地埋芳草，谁道遗风逐逝波。无限樵歌催落木，高天翘首意如何。
罗浮冲虚观
作者：释今覞
朝代：明

铁笛梅花洞口宽，画梁烟锁御书寒。末虫有意缘符竹，仙鹤何心立古坛。明月自来浮赤水，钧天谁复奏黄冠。空馀蝴蝶丛丹灶，肯信人间一梦残。
罗浮华首台
作者：释今覞
朝代：明

古台华首见高原，杰阁雄居势自尊。列嶂千重成翠幕，分流两涧夹云门。碧天海色浮山雨，赤石晴霞映晓暾。祖塔洞天风木在，瞻依徒自愧儿孙。
罗浮雨中游宝积寺
作者：释今覞
朝代：明

巨壑沈空濛，雨势来不止。欲顿肩舆游，登临兴方始。稍晴策疲夫，烟云辨杪树。苍翠忽远丛，蓊然附石齿。泥泞涩迂途，精神已先至。人影在松关，恍与白石侣。虹气蒸高霞，倏尔群山紫。不畏攀陟艰，翻惊心眼异。入门见新筑，高下称人意。密竹覆古幢，断碑倚灵字。盘笋呈山情，茶香发泉味。坐馀霁色来，嶂峦遂位置。会上飞云巅，一笑凌天地。
罗浮黄龙洞贻六震
作者：释今覞
朝代：明

积草滋长云，冥冥连绝壑。圆峰倚空悬，两水挂其角。疑是斗巨龙，喷薄明珠落。我欲驭风上，震慑逊猿玃。云有天华宫，荒苔久寂寞。上人今诛茅，寄托息魂魄。侣虎共高寒，呼鬼恣笑谑。静听梅村鸡，閒就朱明雀。坚僻离情尘，不忆觅常乐。我闻道人心，寂喧皆宽绰。人间虽茫茫，苍天但漠漠。且学云居膺，不思善与恶。
自栖贤谷寻如是上人院
作者：释今覞
朝代：明

寻幽不出谷，沿路踏溪阴。忽入源泉处，苍然一径深。石桥通药圃，竹坞接花林。自可忘人世，如君高隐心。
舟次江门
作者：释今覞
朝代：明

蓼花秋水净沙汀，紫水归帆一棹轻。海月夜寒乡国梦，榜歌初认土人声。断崖叶向烽台落，衰草牛穿破屋行。十载沧桑成往事，荒烟无处不情生。
袈裟岭
作者：释今覞
朝代：明

叠嶂趋涧谷，一岭袈裟名。年年颜色处，秋风锦绣屏。
访亦庵中千上人
作者：释今覞
朝代：明

维舟西昌城，秋色净闾闬。去城未里馀，一阁摇霄汉。悠然水竹居，清况亦云罕。阁中虚且閒，回转恣登览。低揖紫袍峰，前趋若下坂。俯影入横塘，浮光上朱槛。复道迂小楼，夹花明幽栈。危桥柏径深，曲渚秋云绽。苍茫不可穷，瞩空真如幻。中公此坐卧，亦既适以衎。相逢更扬眉，放怀共疏散。长啸夜月孤，策杖江天晚。应嗟华亭翁，覆船未成懒。三峡余隐沦，亦自笑担板。且勿复多言，饥索香厨饭。
赋得河上逢落花
作者：释今覞
朝代：明

飞花吹不尽，荡漾空江湄。落处无人见，沿流独去迟。芳情萦弱草，香气结寒澌。正有寻春者，茫茫河上期。
赠谢振万
作者：释今覞
朝代：明

土室白云封，寻僧一短筇。高怀寒浦月，清论夜堂钟。世事已如此，浮生未易逢。匡庐飞瀑处，还有六朝松。
过吴云御太史村斋
作者：释今覞
朝代：明

翰林家食自来清，三径遥寻独出迎。草履箨冠居士服，疏灯寒雨故人情。酒酣白发誇元亮，瓜熟青门忆邵平。女嫁男婚今已毕，肯将庐岳听泉声。
过安庆
作者：释今覞
朝代：明

雉堞迢迢据上游，沧溟无际碧天浮。海连淮甸吞遥岛，山蹙长江涌巨楼。百战旌旗新壁垒，六朝烟雨旧沙洲。我来此地多清兴，添钵行吟答野讴。
重阳前一夕与黎寅仲陈锡君王人十诸子集海云寺步月
作者：释今覞
朝代：明

故人遥集海云隈，林下幽寻破径苔。山寺杖藜沿涧岸，隔坡回首见楼台。钟连落叶兼秋远，雁逐寒潮带月来。无限诗情吟不尽，重阳明日菊花开。
陪郭适庵方伯游匡庐
作者：释今覞
朝代：明

匡庐高高不可极，积气天近寒云值。晴空风雨飘长虹，掩映光连湖水碧。香炉日暖赤霞明，禹碣苍崖青藓匿。我曾浩荡纵襟期，凭虚不觉心魂歇。方伯奇情天外开，降灵嵩岳见弘才。暂假东山恣游屐，南历三湘北五台。浔阳两度访庐山，玉渊潭水照心颜。不惜招携方外侣，野田麋鹿喜追攀。白鹤棋声泉石里，柴桑人家明灭间。遂淩绝顶驰逸驾，叠壁高奇竞叱咤。奔激洪涛万木声，旋风吹尽层峦下。浮云走处巨石移，咫尺丹梯不敢跨。天池寺，佛手岩，清江九派过征帆。山前山后围松杉，且携明月卧萝庵。闲枕清风酒半酣，岘山真笑羊公憨。方伯言，余侧耳，嗒然丧我忘非是。七十东坡閒羡此，蝴蝶栩栩誇庄子，将閒索閒何足齿。圯桥已进老人履，东山忽为苍生起。把臂一笑聊相视，林响斋钟我说止。
顺昌旅泊
作者：释今覞
朝代：明

沙汀寒月泊孤舟，渔笛蛮歌动旅愁。两岸山光趋石濑，千家灯火出城头。自怜去住同春梦，真愧浮沉狎海鸥。想到匡庐深雪里，火炉吟咏有同游。
题赣州光孝寺廉泉
作者：释今覞
朝代：明

古寺石亭阴，一泓乃幽旨。皓月光与涵，清风澹相倚。渠汲鸣辘轳，摇湛自澄止。厥称曰廉泉，嘉名世所异。廉贪各有受，此泉原无己。廉固非所钦，贪亦何足耻。不易夷齐心，岂洗盗蹠耳。涓涓惟自知，消息绝终始。临流发浩叹，相怜独我尔。
奉和静成牡丹
作者：释今足
朝代：明

天与芬芳色夺妍，含风和露静娟娟。无言自吐馨香意，微笑谁知婀娜传。不入御园催丽句，独临精舍映枯禅。高枝若使能移接，绕座繁英出槛前。
拟礼五台途中阻雪止宿邮亭庵
作者：释今足
朝代：明

象王宫起太行西，突兀当空雪不迷。十里香花趋磴道，一肩云水宿招提。寒灯共聚南询客，土？遥听北戍鸡。无限废兴尘刹事，明朝思问老阇黎。
拟礼五台途中阻雪止宿邮亭庵
作者：释今足
朝代：明
体裁：七言律诗

象王宫起太行西，突兀当空雪不迷。十里香花趋磴道，一肩云水宿招提。寒灯共聚南询客，土�遥听北戍鸡。无限废兴尘刹事，明朝思问老阇黎。
拟礼五台途中阻雪止宿邮亭庵
作者：释今足
朝代：明
体裁：七言律诗

象王宫起太行西，突兀当空雪不迷。十里香花趋磴道，一肩云水宿招提。寒灯共聚南询客，土𡌚遥听北戍鸡。无限废兴尘刹事，明朝思问老阇黎。
柳溪访角子大师
作者：释今足
朝代：明

深隐何尝混鹿群，一湾流水一鬘云。溪边菜叶谁曾见，屋后瓜畦半自耘。雨过疏林无虎迹，春回空谷有兰芬。休将道眼轻尘劫，行见镫王座欲分。
别黎慧剑
作者：释今身
朝代：明

意气生平重，其如此夕何。世难知己少，时乱一身多。别路虫声切，长江鹤唳和。莫辞他日晤，千里远相过。
送陈长卿还闽
作者：释今身
朝代：明

寒林萧瑟动离愁，落日那堪送旧游。千里远来披野雪，一冬归去逐沙鸥。山烟片片迎征骑，梅雨霏霏点客舟。自后欲知重过晤，南台深处一丹丘。
题野人山庄
作者：释今身
朝代：明

编茅筑屋枕溪旁，半亩桑麻半亩篁。弄石老猿通野语，带云归鹤唳清商。窗临碧涧炉添火，门掩寒岩簟自凉。白发山翁歌白雪，疏林寒月落横塘。
与萧简庵明府话旧
作者：释今辩
朝代：明

三生石上旧知音，江寺初开借论心。怀抱不随人事改，头颅休讶雪霜侵。从前宦海能无累，向去云山亦易寻。大有忘言相慰处，閒中过我且长吟。
乘凉凤凰山
作者：释今辩
朝代：明

古观新庵咫尺间，清风何处意相关。东林白业原无累，北郭黄冠亦自閒。一派松山青突兀，半边烟水碧潺湲。物情变幻谁长短，台榭依然凤不还。
初入丹霞
作者：释今辩
朝代：明

何处晴峦耸梵宫，杖头遥指隔寒空。石关深隐千峰日，华盖低垂万壑风。花落层崖香雨散，云沉苍树碧烟丛。幸随龙象同高步，一会灵山信异同。
初入永宁呈诸护法
作者：释今辩
朝代：明

东林莲社此重开，千里閒招野鹤来。自顾情疏惭远遁，同深法喜仰宗雷。香花胜事无今古，云水清规费剪裁。高谊更期忘主客，往还随我漫浮杯。
奉和本师天老人咏栖贤牡丹
作者：释今辩
朝代：明

绝世芳菲未易同，高枝閒放万峰中。不缘杏日矜名苑，别有天香起阆风。倚槛晓随春露冷，和云深隐夕阳红。灵山百万逢今日，感叹重拈印碧空。
寿萧孟昉
作者：释今辩
朝代：明

柳溪弦管响通津，云是先生岳降晨。入座名贤联海国，投机高论起山人。云移梵影松阴转，帘捲仙花玉盏频。丹峤月深螺渚梦，枝头应带石门春。
望长老峰
作者：释今辩
朝代：明

孤高迥出青霄上，万岫千山落暮鸦。自有鹤翎垂石发，还将云影作袈裟。峰边晚翠停寒月，天外残阳起夕霞。旷劫胸怀今日事，十年魂梦未全赊。
次山脚壁间韵
作者：释今辩
朝代：明

一峰高锁不从今，豪贵亭台世共钦。登眺此时随极目，笙歌何日断清音。风飘碧瓦垣多缺，草满瑶阶树少阴。胜事已空山独秀，层崖夕照紫云深。
次韵酬王智幢
作者：释今辩
朝代：明

别揭香台榜上名，镜花溪月任相争。眠云客冷人间世，留髻僧高物外情。绕砌碧流秋水净，入帘翠黛晓峰清。随时了得安心法，婚嫁徒忙笑尚平。
游刘仙岩
作者：释今辩
朝代：明

步入仙宫鸟道平，门开碧落睹云迎。绿萝高帐谈偏剧，白石閒炊韵自清。壁满篇章增岳色，江环岩壑隐滩声。刘郎此日无寻处，鹤影松阴动客情。
癸亥初春与诸同学游三昧涧分得吟字
作者：释今辩
朝代：明

轻风晴日荡寒阴，共拂春衣向碧岑。掷石傍村童子戏，逢人觅路麦苗深。漏天界断三峰影，曲涧萦纡一杖寻。不觉山钟催日暮，归途犹得共长吟。
登海螺岩
作者：释今辩
朝代：明

深山更有山深处，万道洪崖鸟道通。古洞梅花同雪白，傍岩枫叶染霜红。千峰隐映斜阳里，一雁低徊薄雾中。此日从师何所有，烟寒树老日空濛。
登独秀峰
作者：释今辩
朝代：明

翠微孤耸隐重城，临桂登临倍动情。千载藩屏归洞壑，万家烟火似升平。南薰想像亭犹在，北极空濛日自明。谁道沧桑多变易，秋山如画晚江晴。
篻竹坡
作者：释今辩
朝代：明

千株拂石碧岩西，一路晴阴信杖藜。柳浪半乾清籁发，蕉衣碎剪绿天齐。閒僧问影月初上，归鸟寻枝雪后低。莫到空林求口实，从来不受凤凰栖。
绕海螺岩
作者：释今辩
朝代：明

閒随杖笠绕晴川，翘首螺城天际悬。长短苍藤穿暗石，浅深丹嶂落寒泉。溪花践踏云移处，麦饭团圞鸟宿边。历历溪山逢旧路，疏钟人外佛灯前。
谒虞山祠
作者：释今辩
朝代：明

漓江秋谒上皇祠，今古平观世未移。民愠此时无用解，天风何事尚频吹。山连韶石云归晚，雨暗苍梧雁度迟。洵是垂裳能至治，一回瞻仰不胜思。
过戎墟七寺贻非身耆宿
作者：释今辩
朝代：明

晚泊苍梧春雨晴，晓过七寺水云清。门环空翠饶山色，社集群英不世情。法运岂应长寂寞，真风原可远流行。随缘隐显前贤事，珍重岩阿道易成。
送纯牧大师卜隐衡岳
作者：释今辩
朝代：明

昭江握别问行藏，瓢笠飘然入楚乡。应为石光身世幻，还怜雾隐道风长。虚舟笑我中流滞，矫翮同谁天外翔。锡卓岳云追往哲，等閒煨芋亦清香。
雪鸿居士偕诸护法入山游兴既倍群贤留题复迈前哲小作志喜
作者：释今辩
朝代：明

岭表无山水，丹峰尚可游。百重环锦嶂，千仞起蜃楼。话月松苔古，披云鸟道幽。贤豪饶逸韵，登眺自优悠。好处留题遍，篇章满画图。高深今始尽，俊逸向来无。顽石开生面，春花发朽株。谁知造化手，竟与巨灵符。
雪鸿居士偕诸护法入山游兴既倍群贤留题复迈前哲小作志喜·其一
作者：释今辩
朝代：明

岭表无山水，丹峰尚可游。百重环锦嶂，千仞起蜃楼。话月松苔古，披云鸟道幽。贤豪饶逸韵，登眺自优悠。
雪鸿居士偕诸护法入山游兴既倍群贤留题复迈前哲小作志喜·其二
作者：释今辩
朝代：明

好处留题遍，篇章满画图。高深今始尽，俊逸向来无。顽石开生面，春花发朽株。谁知造化手，竟与巨灵符。
龙王阁
作者：释今辩
朝代：明

半岩深锁一重楼，槛外山光静入眸。雾捲疏帘香篆落，波澄寒日锦鳞浮。细风谷口为云少，薄雨池边出石幽。还待春霖看润泽，莫愁寥寂碧峰头。
乞食逢故人
作者：释今邡
朝代：明

江路相逢处，山村乞食年。可怜皆老大，犹幸得生全。旧业干戈后，歧途杖笠边。他年庐阜上，期尔续前缘。
咏流泉
作者：释今邡
朝代：明

源出自何峰，涓涓总不穷。幽厓声已冷，晓日色全空。淅沥深林里，潆洄曲涧中。静同秋月迥，潇洒和松风。
寄怀梁学下
作者：释今邡
朝代：明

寻常哀乐与君同，回首乡园忽梦中。云水十年仍浪迹，故人一别已成翁。画堂高柳迎春绿，古寺寒灯静夜红。最是情尘空未得，频将山札寄梁鸿。
归舟晚泊登峰望家山
作者：释今邡
朝代：明

停棹寒江日欲斜，竹林烟暝有人家。燎原野火明深岸，宿浦渔舟胶浅沙。密树叠成浓黛色，高峰远出隐红霞。云山未易轻言别，才溯洄流兴已赊。
潮阳庵赠空上人
作者：释今邡
朝代：明

草阁俯前川，凭崖只数椽。路连峰顶寺，厨引涧中泉。白日龛灯彻，清宵梵响圆。闻师耽寂寞，住此已多年。
立秋前二日喜扫公偕半千铁夫二公过访
作者：释今邡
朝代：明

旅况萧条对野蒿，方袍箨弁喜相遭。井桐欲堕清秋近，麈尾閒摇绪论高。六代楼台多感慨，三山烟雨重挥毫。从来海内知名士，一见閒僧赋兴豪。
过访龚半千高斋分赋
作者：释今邡
朝代：明
体裁：七言律诗

竹园数亩石城西，甪里先生此卜栖。白叶箕传欢有子，素丝琴断久无妻。眼前陵谷看如幻，笔底云山路不迷。朝市似容高卧稳，故令门巷草萋萋。
过访龚半千高斋分赋
作者：释今邡
朝代：明

竹园数亩石城西，角里先生此卜栖。白叶箕传欢有子，素丝琴断久无妻。眼前陵谷看如幻，笔底云山路不迷。朝市似容高卧稳，故令门巷草萋萋。
酬文公和韵
作者：释今邡
朝代：明

飘然一钵入瓯闽，挂锡西林冬又春。萍水有情欢似旧，碧云飞处韵长新。寻常掩室逢人少，分外披襟寄语频。一曲沧浪持赠我，朗吟烟艇向芳津。
韶石舟中寄诸同学
作者：释今邡
朝代：明

积雨淹江暗，江流涨不消。舟中经累日，山上望连宵。知有前期在，终疑后会遥。离群犹未远，旅况已难调。
八声甘州·留别阿字无兄
作者：释今释
朝代：明

叹离情一往一重来，可似海门潮。已千秋期许，十年建立，两地忧劳。又道如形伴影，彼此不容招。底事扁舟上，回首迢迢。待向梅关北去，倩宾鸿寄语，云阔天高。想闻声欲下，转眼失鹪鹩。更有时、连床续梦，怕冰霜、折断岁寒梢。晨钟起、添些风雨，相助萧萧。
小重山·得程民部诗却寄
作者：释今释
朝代：明

落落寒云晓不流，是谁能寄语、竹窗幽。远怀如画一天秋，钟徐歇、独自倚层楼。点点鬓霜稠，十年山水梦、未全收。相期人在别峰头，闲鸥意、烟雨又扁舟。
海云春日
作者：释今锡
朝代：明

融融春色海云东，峰点青螺晓日笼。树里楼台斜间绿，水边栏槛熌高红。松声谡谡闻清梵，香气微微逗晚风。伫立溪桥心已远，不知身在画图中。
秋夜独步
作者：释今镜
朝代：明

静夜寡俦侣，行行疏磬飘。素怀江月近，破衲晚风招。随意惟残夜，回头是断桥。因知天地内，万籁一无聊。
赠冯紫光游
作者：释今镜
朝代：明

满天风雪下，怜汝独行人。旅食嗟何晚，寒衣薄过春。他乡言语拙，失路性情真。今古悲游子，谁为激入秦。
送万赖公出岭
作者：释今镜
朝代：明

霜天只有雁南飞，何事苍凉又别离。今日共伤杨柳尽，明年遥忆杜鹃期。频经野戍人多识，历上重滩路较迟。一钵自谙云水冷，乱峰孤影独行持。
送止言澹归两公先入栖贤
作者：释今镜
朝代：明

俱出烽烟外，深山随所之。溪声初洗耳，雪色动扬眉。草没安禅稳，人稀乞食迟。茅茨宽结构，待我隔秋期。
送见一公还栖贤
作者：释今镜
朝代：明

约君投老是匡庐，金井埋头愿不虚。松未成阴归计早，雪犹当路客途纡。休惊屋破藏冰柱，好借窗明读梵书。行爱清冬风日美，白云深处莫踌躇。
东亭留别
作者：释今音
朝代：明

偶然离竹院，经月在人群。几夕东亭上，燃灯过夜分。雨歇长春草，窗晴见白云。悠悠挈瓢笠，林下重期君。
夏夜望月
作者：释今音
朝代：明

群峰摇夜翠，当夏亦凄清。石壁分馀霭，疏林透薄明。欲到板桥去，坐闻幽涧声。柴门开复掩，飒飒谷风生。
寄王人土
作者：释今音
朝代：明

高歌每忆王昙首，羡尔清狂世所稀。看竹定寻何处宅，问禅应向远山归。客来相访犹荒径，赋就孤吟尚褐衣。秋岳独期淩翮至，可堪重恋旧苔矶。
将入匡庐留别社中诸子
作者：释今音
朝代：明

十年浪迹事俱非，会向烟霞洞壑归。瓢笠不辞行路涩，琴书长与故人违。鹿门妻子皈空尽，阳羡田庐举手挥。此去东林胜犹在，白莲依旧赏心稀。
登滕王阁
作者：释今音
朝代：明

秋深南浦一帆回，高阁临江复壮开。孤屿乍晴云独去，寒潭初静雁飞来。废兴多少同怀古，吟眺流连总爱才。遥忆子安词赋地，夕阳歌舞易相催。
秋水
作者：释今音
朝代：明

湛湛浮霜叶，悠悠泛石矶。鉴形虚欲尽，触物气先微。鸿雁难留影，芙蓉易解衣。扁舟何处子，寒棹夜思归。
罗浮山居
作者：释今音
朝代：明

屏分锦绣自岧峣，谁与秋深度铁桥。静夜寒林闻捣药，高楼明月过吹箫。虎须远采临巉石，雀舌閒烹试瘿瓢。惭愧头陀馀行苦，活泉引灌圃中苗。
芭蕉
作者：释今音
朝代：明

古砌风生处，空斋夜雨时。不因情最澹，那得意无疑。绿影清宜水，繁阴冷近帷。露华迟素月，閒澹学书词。
初入丹霞
作者：释今鸷
朝代：明

奇峰列嶂渡江来，曲涧流花古未开。才听松声连梵呗，忽看云气隐楼台。三关直上双行壁，四水初逢一渡杯。过得石梁怀抱尽，此身真不到尘埃。
初春登驭涛阁分得宽字
作者：释今鸷
朝代：明

閒从支许倚危阑，澹荡春风纵目宽。东注洪波归控驭，北迷烟树望瀰漫。侵云双塔崚嶒出，背日千帆转侧看。今古沧桑成梦幻，画图舒卷且盘桓。
寿监院应公
作者：释今鸷
朝代：明

僧多六十作閒人，君正勤劳在六旬。心等虚空无彼我，病除四大益精神。可知难处真如幻，莫作歧看冤亦亲。吾道埋头风雪下，不须飏颂落声尘。
晚步松岭
作者：释今鸷
朝代：明

乔乔岩畔挺幽姿，落日留晖影半垂。此子独宜丘壑里，傲人偏在雪霜时。涛生江水酬风叶，鹤带晴云宿雨枝。寂寂顿忘寒到骨，一声清磬最相思。
晚步松岭
作者：释今鸷
朝代：明

依依岩畔挺虬姿，犹爱寒云恋旧枝。小立斜阳离幻境，抗怀千古在斯时。蝉吟风叶如知晚，鹤啄霜毛亦觉衰。剩有枯藤长作伴，竹坳松岛一支持。
望长老峰
作者：释今鸷
朝代：明

此峰何代得僧名，翘首徒深仰止情。月上一轮虽见相，泉驱万壑不闻声。影分紫玉低群岳，势入丹霄控太清。为问何人窥绝顶，山根时有白云生。
次韵答谢宛在时归海云
作者：释今鸷
朝代：明

身共寒云入庾关，海天栖泊是家山。病来键户三秋寂，老去休心尽日閒。犹喜故交飞尺素，时吟高咏落前湾。池莲风起霜钟动，莫惜巾车时往还。
登海螺岩
作者：释今鸷
朝代：明

百尺层梯鸟道难，置身如在碧霄端。回头只益群峰小，绝顶惟馀一径宽。负翼岭边云已尽，御风亭下日俱寒。相将更欲骑龙尾，直上天门仔细看。
紫玉台
作者：释今鸷
朝代：明

天半香台隐翠岑，倚阑极目意萧森。数竿雨竹生朝爽，几点烟松入幕阴。一棹雁飞苍屿远，三商人坐白云深。石屏认取当年字，藓剥苔封直至今。
绕丹霞山
作者：释今鸷
朝代：明

偶随瓶锡绕丹霞，望入南湖野兴赊。洞壑高低俱石骨，溪桥深浅只霜花。赤城绝汉侵云直，绿玉澄潭映日斜。言息松阴还送目，几声樵唱逐归鸦。
九成台寄怀广州诸同学
作者：释今龙
朝代：明

刺桐花落翠华翘，天乐犹传下九霄。想得芙蓉开水驿，自多龙象渡仙桥。树中楼阁藏烟雨，镜里帆樯阻暮潮。千古挥弦何日再，月明江上听吹箫。
初入丹霞
作者：释今龙
朝代：明

峥嵘象驾跨千峰，举首弥天花雨浓。世外几年驰远梦，关前此日听疏钟。云中叠阁分多处，眼下青山知几重。顿释百城烟水恨，而今高卧罢行踪。
山居杂咏
作者：释今龙
朝代：明

吾道久寂寞，爱此林无喧。不闻野干吼，祇见象王尊。钵洗龙湫怒，藤支鸟道翻。香泉一掬饮，已觉清心魂。月出鹭性悦，自忘清影孤。溪风飒然至，扫我林间枯。兀坐草芒伏，振衣云点无。石梁横巨壑，不用一枝扶。万籁此中寂，吾心自杳冥。窗临流水远，榻对乱峰青。橡栗供朝爨，瓶盂濯晚汀。岩前拂危石，枯坐自喃经。
山居杂咏·其一
作者：释今龙
朝代：明

吾道久寂寞，爱此林无喧。不闻野干吼，祇见象王尊。钵洗龙湫怒，藤支鸟道翻。香泉一掬饮，已觉清心魂。
山居杂咏·其三
作者：释今龙
朝代：明

万籁此中寂，吾心自杳冥。窗临流水远，榻对乱峰青。橡栗供朝爨，瓶盂濯晚汀。岩前拂危石，枯坐自喃经。
山居杂咏·其二
作者：释今龙
朝代：明

月出鹭性悦，自忘清影孤。溪风飒然至，扫我林间枯。兀坐草芒伏，振衣云点无。石梁横巨壑，不用一枝扶。
峨嵋山僧寄筇竹杖同赋
作者：释今龙
朝代：明

霜根斸得换枯藤，点破峨嵋六月冰。深伴团瓢依曲盝，扶看瀑布上崚嶒。烟霞拂拭交湘客，风雨飞来寄岳僧。宜近石头听说法，捧持童子发鬅鬙。
晚步松岭
作者：释今龙
朝代：明

懒慢山翁无定禅，放情幽处一盘旋。晚钟始度疏林外，霜月微升碧嶂边。归鸟避人过远树，侍童改火汲新泉。扶筇独倚松屏望，石屋柴门锁暮烟。
望长老峰
作者：释今龙
朝代：明

荡汉摩云接上方，须弥何事独称王。顶门不凿通天路，足下能开选佛场。喜得群峰同法侣，常将大地作禅床。真风浩浩谁堪比，惟有山高与水长。
登海螺峰
作者：释今龙
朝代：明

临崖尽讶路如悬，才入关门气象全。拾栗遍分持草士，看梅忽遇散花天。烟云出没归岩下，洞壑高深在眼前。不见法螺吹起处，风雷合沓动山川。
篻竹坡
作者：释今龙
朝代：明

此地幽清故筑居，捲帘终日兴萧疏。住山不觉三冬尽，采笋偏宜二月初。雪竹尚堪迟旧社，石田端为养閒锄。夕阳斜透菁葱影，扣杖呼童灌圃蔬。
紫玉台
作者：释今龙
朝代：明

崇台苍翠映晴空，好鸟窥人啄落红。紫玉松篁疑画里，别传山水占南中。拥云坐上三竿日，乘月行吟万壑风。胜槩尽归襟带下，登临一会许谁同。
送仞千大师还雷峰西堂
作者：释今龙
朝代：明

下山分手即乘船，归去春雷振法筵。一象自奔员峤月，双雕曾运海螺天。云垂大海蕤千朵，月落同风印大川。从此野干应避路，堂堂直辟洞宗禅。
龙王阁
作者：释今龙
朝代：明

一阁淩空下有泉，高盘长卧足忘年。大中现小时归钵，屈处旋伸或在天。春夏不营新窟宅，飞潜只爱旧山川。即今若问龙何去，白昼焚香僧默然。
初入丹霞
作者：释今𪓔
朝代：明
体裁：七言律诗

此山先住人先住，今古还他长老知。宝几高临岚岳静，香幢缭绕海云随。孤峰壁立霜天迥，万壑晴阴钟梵迟。丹梯有路从登陟，拨草瞻风应为谁。
初秋刘石台舟过丹霞水涨溯流见怀次韵
作者：释今𪓔
朝代：明

秋阴迢递映嶒嶒，出郭仙舟到未曾。已扫荒台迟上客，何当白雪寄閒僧。江边细雨宜停棹，云际孤峰喜共登。几度幽怀徒引领，令人相望在高岑。寒岩古木动高秋，望入云端意莫收。一宿未能倾契阔，三生何处话沉浮。拟将良夜深投辖，却忆清风独掩楼。何事豪吟归兴促，空馀明月照峰头。
初秋刘石台舟过丹霞水涨溯流见怀次韵·其一
作者：释今𪓔
朝代：明
体裁：七言律诗

秋阴迢递映嶒嶒，出郭仙舟到未曾。已扫荒台迟上客，何当白雪寄閒僧。江边细雨宜停棹，云际孤峰喜共登。几度幽怀徒引领，令人相望在高岑。
初秋刘石台舟过丹霞水涨溯流见怀次韵·其二
作者：释今𪓔
朝代：明
体裁：七言律诗

寒岩古木动高秋，望入云端意莫收。一宿未能倾契阔，三生何处话沉浮。拟将良夜深投辖，却忆清风独掩楼。何事豪吟归兴促，空馀明月照峰头。
晚步松岭
作者：释今𪓔
朝代：明
体裁：七言律诗

清羸真觉鹤形同，为爱寒枝夜月中。露湿麻衣惊暮色，身随云影怯霜风。人閒贞干成孤韵，石上垂阴借远空。翠实不堪持寄赠，微微秀叶许相从。
望长老峰
作者：释今𪓔
朝代：明
体裁：七言律诗

溪山云月古今同，长老何曾异别峰。突屼倚空青嶂外，峥嵘无路碧烟重。石影自临松顶月，江声只接下方钟。亭亭晓夕惟瞻仰，举目群峦未易从。
次刘五原见寄韵
作者：释今𪓔
朝代：明

遗民风雅在，何日过丹山。石径曾频扫，柴门竟不关。海螺岩月静，长老须眉斑。不负当年愿，东林去又还。松梢挂白月，潭下影微微。汲水烹新茗，裁云补旧衣。空山悬竹榻，竟夕倚柴扉。寄语宗居士，何妨拂钓矶。本来无一物，宁用厌繁华。但得心空第，何妨镜里花。东溪云入定，西岭日将斜。破衲终无补，劳生祇自嗟。渴想青莲甚，每承阆苑诗。相期缘有待，先遣梦通知。应念三生石，曾开双镜池。荷花昨夜放，怀抱益悽其。
次刘五原见寄韵·其一
作者：释今𪓔
朝代：明
体裁：五言律诗

遗民风雅在，何日过丹山。石径曾频扫，柴门竟不关。海螺岩月静，长老须眉斑。不负当年愿，东林去又还。
次刘五原见寄韵·其三
作者：释今𪓔
朝代：明
体裁：五言律诗

本来无一物，宁用厌繁华。但得心空第，何妨镜里花。东溪云入定，西岭日将斜。破衲终无补，劳生祇自嗟。
次刘五原见寄韵·其二
作者：释今𪓔
朝代：明
体裁：五言律诗

松梢挂白月，潭下影微微。汲水烹新茗，裁云补旧衣。空山悬竹榻，竟夕倚柴扉。寄语宗居士，何妨拂钓矶。
次刘五原见寄韵·其四
作者：释今𪓔
朝代：明
体裁：五言律诗

渴想青莲甚，每承阆苑诗。相期缘有待，先遣梦通知。应念三生石，曾开双镜池。荷花昨夜放，怀抱益悽其。
法堂
作者：释今𪓔
朝代：明
体裁：七言律诗

一法何曾到碧岑，高堂长敞旧名林。庑下尽归龙象位，棒头谁会祖师心。香云隐隐非烟上，幢影垂垂拂石荫。冠冕人天应自昔，丹霞重见柏庭森。
登海螺岩
作者：释今𪓔
朝代：明
体裁：七言律诗

洪岩谁作海螺名，吹起寒风万壑生。古木参天迟曙色，野猿啼雾入秋声。行看石乳飞花满，坐倚松阴宿鹤惊。更欲滥游情未倦，摘茶聊共石泉烹。
篻竹坡
作者：释今𪓔
朝代：明
体裁：七言律诗

何年栽竹竟成阴，摇落谁云换古今。月色来侵寒鹊影，风声吹入夜猿心。绿条抽笋含霜嫩，黄叶迎春裛露深。殿掩疏钟人定后，閒随高步一微吟。
紫玉台
作者：释今𪓔
朝代：明
体裁：七言律诗

紫玉台高霜叶哀，何人凭望独徘徊。云山累累看今古，鸿雁年年自去来。江水远连烟树没，梅花空傍石床开。高吟更有閒情在，遮莫寒钟向暮催。
绕丹霞山
作者：释今𪓔
朝代：明
体裁：七言律诗

欣随杖履出丛坰，脚下浮云隐石屏。人喧长薄江声杂，锡近空林鸟语停。陟险不由桥上路，爱阴聊息树边亭。还山又是从头上，一望寒烟天地青。
芳泉
作者：释今𪓔
朝代：明

踏涧寻源未许知，泠泠清韶滴方池。只教茗盌供僧话，莫遣溪流动客疑。月中照影藏身拙，潭上行吟得句迟。惟有丹山空一味，寒云石乳好相思。
芳泉
作者：释今𪓔
朝代：明
体裁：七言律诗

踏涧寻源未许知，泠泠清韶滴方池。只教茗碗供僧话，莫遣溪流动客疑。月中照影藏身拙，潭上行吟得句迟。惟有丹山空一味，寒云石乳好相思。
龙王阁
作者：释今𪓔
朝代：明
体裁：七言律诗

亲到龙潭龙不现，独留高阁在云间。云流下界春霖满，龙隐晴空石燕还。日映檐棂天上阙，风摇岩窦水中山。孤峰盘结他年事，宣老于今尚未閒。
晖吉大居士游阴那招韵
作者：释代贤
朝代：明

紫气翩翩入翠峦，千峰掩映出林看。鸟鸣荒径谁知曲，星聚云间应识官。石火烹茶谈古事，泉声和韵起新欢。山灵歌舞君留带，琴鹤相随上急滩。
题米元晖山水小景赠陈原贞别
作者：释似杞
朝代：明
体裁：七言绝句

江头雨足春水生，江上青山烟树暮。扁舟明发去如飞，目断征帆入苍雾。
秋华亭槜李鲜于伯几篆颜）
作者：释元璞
朝代：明

片玉山西境绝偏，秋华亭子最清妍。三峰秀割昆仑石，一沼深通渤澥渊。鹦鹉隔窗留客语，芙蓉映水使人怜。桂丛旧赋淮南隐，雪夜尝回剡曲船。北海樽中常潋滟，东山席上有婵娟。紫薇花照银瓶酒，玉树人调锦瑟弦。醉过竹间风乍起，吟行梧下月初悬。一声白鹤随归佩，何处重寻小有天。
避暑湖光山色楼二首
作者：释元璞
朝代：明

回溪断岸柳阴疏，酒舍渔家竹径迂。一片湖光暮云隔，荷花荷叶带平芜。重重楼户燕穿风，曲曲红桥绿水通。薄暮钩帘对凉雨，一时秋思在梧桐。
避暑湖光山色楼二首·其一
作者：释元璞
朝代：明
体裁：七言绝句

回溪断岸柳阴疏，酒舍渔家竹径迂。一片湖光暮云隔，荷花荷叶带平芜。
避暑湖光山色楼二首·其二
作者：释元璞
朝代：明
体裁：七言绝句

重重楼户燕穿风，曲曲红桥绿水通。薄暮钩帘对凉雨，一时秋思在梧桐。
金粟影（白野达兼善隶颜）
作者：释元璞
朝代：明

幽香栏槛绝低小，浑似毗耶丈室空。金粟花浮双树月，白莲香散一池风。每闻天鹤乘云下，莫遣仙姝入座中。却愧袈裟留住久，钓船犹系柳桥东。
金粟影（白野达兼善隶颜）·其一
作者：释元璞
朝代：明
体裁：七言绝句

幽香栏槛绝低小，浑似毗耶丈室空。金粟花浮双树月，白莲香散一池风。
金粟影（白野达兼善隶颜）·其二
作者：释元璞
朝代：明
体裁：七言绝句

每闻天鹤乘云下，莫遣仙姝入座中。却愧袈裟留住久，钓船犹系柳桥东。
古镜
作者：释元觉
朝代：明

匣中藏已久，一见一回新。有象知谁识，无言止自亲。空秋潭底月，深夜定中身。莫讶风尘掩，从来会照人。
寄怀陶握山
作者：释元觉
朝代：明

数椽茅屋面江洲，江水滔滔背郭流。病骨几年随野鹤，閒情终日在孤舟。一溪清响残荷雨，万树新黄落叶秋。遥忆故人何处所，片云高挂碧山头。
归鼎湖作
作者：释元觉
朝代：明

大道原无住，斯行亦偶然。片帆悬渡口，孤棹入湖天。山色留前古，溪声送暮年。江心应有月，松际几时圆。世事多留难，山心谁与期。行当衰老日，况值乱离时。定水呈空色，闲云寄所思。故交应有念，前路莫迟迟。
归鼎湖作·其一
作者：释元觉
朝代：明

大道原无住，斯行亦偶然。片帆悬渡口，孤棹入湖天。山色留前古，溪声送暮年。江心应有月，松际几时圆。
归鼎湖作·其二
作者：释元觉
朝代：明

世事多留难，山心谁与期。行当衰老日，况值乱离时。定水呈空色，闲云寄所思。故交应有念，前路莫迟迟。
送蔡伯昭归潮阳兼游罗浮
作者：释元觉
朝代：明

先生归去更何之，牢落残年是别时。投老有心求至道，旁人何事怅临岐。仙洲漫采长生药，石洞应留旧日诗。归去灵山深处隐，閒云来往定何期。
送陈乔生之青原访药地禅师
作者：释元觉
朝代：明

黄门才子久知归，古寺寻僧愿不违。世事已将云影灭，道心先向瀑泉飞。舟铺卧簟滩声满，叶尽寒山野烧微。从此石房休自掩，夜禅深雪到人稀。
郊居
作者：释元觉
朝代：明

生年当五十，行乐敢蹉跎。白发数茎落，青山几度过。寒云沉药圃，晴日出江波。偶听邻翁语，秋田欲剪禾。
题宝积寺
作者：释元觉
朝代：明

乱馀山路少人行，古寺閒花满径生。铁铸真僧重过火，土颓金像不知名。石幢有咒云常护，香阁无基草自平。头白樵夫频向说，十年岩壑罢春耕。
黄俊升大士招同雪槱和尚放舟海珠寺分赋
作者：释元觉
朝代：明

剖出神珠纵泳游，水天空阔胜南洲。光摇碧渚连云汉，气漾春波撼海楼。未渡五仙疑石化，曾拈一苇共鸥浮。台前雅集三生话，风起潮声见九秋。
和宋学士赠诗
作者：释全俊
朝代：明

一回错买离乡舶，抹过鲸波万里间。震旦扶桑无异土，参方饱看浙西山。
和张贞居游仙诗
作者：释净圭
朝代：明

缥缈仙山五色云，玉真飞佩度氤氲。不应名字题仙籍，犹著唐家旧赐裙。一会仙凡两地分，双双绦脱赐羊君。如何窈窕巫山女，只作襄王梦里云。
和张贞居游仙诗·其一
作者：释净圭
朝代：明

缥缈仙山五色云，玉真飞佩度氤氲。不应名字题仙籍，犹著唐家旧赐裙。
和张贞居游仙诗·其二
作者：释净圭
朝代：明

一会仙凡两地分，双双绦脱赐羊君。如何窈窕巫山女，只作襄王梦里云。
一叶吟
作者：释函可
朝代：明

众叶落地死，一叶枝上留。虽自保朝夕，其奈无朋俦。天日远不照，霜雪临其头。大枝且摧折，尔叶能无忧。
丁亥元旦昧庵试笔
作者：释函可
朝代：明

每逢遗老即留连，病骨支离不记年。但有心胸还宇宙，更无眼目借人天。石头几度分乡思，春色何曾到客边。扶杖登楼閒一望，南山如旧涕空涟。
丁酉元旦
作者：释函可
朝代：明

自信分明两道眉，瓣香拈起更何辞。死经万后生方重，春到边来远不迟。属国宁堪九岁待，衡阳无复五年移。还家自是儿孙事，谁道今年未可知。
丁酉生日二首
作者：释函可
朝代：明

重复生身一十年，岭梅江月总生前。如何只说前生话，不分关河白雪天。总是刑馀更莫嫌，嚼穷冰雪味真甜。每因生日知年近，又得浮生一岁添。
丁酉生日二首·其一
作者：释函可
朝代：明

重复生身一十年，岭梅江月总生前。如何只说前生话，不分关河白雪天。
丁酉生日二首·其二
作者：释函可
朝代：明

总是刑馀更莫嫌，嚼穷冰雪味真甜。每因生日知年近，又得浮生一岁添。
三五七言
作者：释函可
朝代：明

塞草白，塞日黄。埋沙无老骨，挂树有饥肠。安得长风生此夕，尽吹残魄返其乡。
三官庙
作者：释函可
朝代：明

宫阙崔嵬近大罗，云裾琼佩老仙多。琅璈奏罢星辰隐，永夜如闻不二歌。
三宿静公禅室
作者：释函可
朝代：明

一度相逢一度新，踏冰扪雪不嫌频。暮烹野菌忘僧律，远插疏篱隔世尘。白麈挥残寒塞月，黄鸡叫彻法堂春。从今半席长虚待，到此应知无别人。
不寐作
作者：释函可
朝代：明

城中有更鼓，一更如夜长。山中无更鼓，长夜益凄凉。初更剔灯坐，灯花灿光芒。但愿得好睡，不复望嘉祥。伏枕当二更，须臾到旧乡。梦怯王令严，回首何匆忙。开眼见窗白，疑是日之光。披衣步前檐，星斗乱交横。约略三更候，掩扉强依床。敝絮轻如纸，病骨冷如霜。展转多呻吟，百计觅睡方。四更至五更，揣摩竟难详。只闻山鬼啸，不闻鸡口张。盼盼复盼盼，天运岂无常。同卧皆熟寐，唯予起徬徨。将恐长如此，万古黑茫茫。
与季心雪
作者：释函可
朝代：明

闻寻冰雪出边陲，一局残棋一卷诗。吟罢便愁田海换，何须更待烂柯时。
与孤松
作者：释函可
朝代：明

仰瞻皆欲拜，即我亦难亲。鹤语犹妨闹，雪来不厌频。枝危如接世，根拙似嫌人。转厌冰将解，群芳共一春。
与尸林
作者：释函可
朝代：明

长携一笠逐枯藤，浮月匡云许共登。既向石头悲断梗，又从海岸觅残灯。几人患难知余病，万里弓刀羡汝能。最惜宝山亲到后，仍将空手伴寒冰。
与希焦二道者夜谈漫纪
作者：释函可
朝代：明

崔嵬丹凤阙，旁耸大罗宫。中有两道士，老少颜皆童。少者王子晋，老者是葛洪。头戴五岳冠，霞裾佩玲珑。相将步高坛，琅璈响碧空。曲终天欲曙，紫雾杂幡幢。有时草玄文，翩若戏海鸿。有时看宝剑，光芒斗牛冲。冰雪贮心腹，秋水湛方瞳。架上九丹经，云锦百千重。问以世间典，亦有旧诗筒。疑尔食字化，又疑白鹤双。忆我初来时，萧索若飘蓬。李君下拜揖，遥指昆崙峰。千尺水晶楼，白云有路通。竹杖叩丹扄，一见气舂容。不识人间礼，欣此邂逅逢。饮我鸭绿江，食我西山松。赠我白马牙，衣我千针缝。乞者固无厌，施者意方隆。共坐论南华，麈柄各横纵。出门薄云车，金勒玉面骢。瞬息三千里，往来若游龙。匪特仙骨轻，兼之侠气雄。最爱秦三良，三年煮石供。忽闻胥靡饥，中心已忡忡。欲将洛多士，尽置碧纱笼。吁嗟下界苦，药裹安足充。愿借白羽扇，熄此天地烽。愿借太乙炉，榾柮燄方红。全收古今愁，付此鼎中镕。鍊成五色石，以补西北穹。再借一指头，著我七尺筇。一点医巫闾，化作万选铜。白拂从中分，相峙若泰嵩。一饱山中狼，一以济裸虫。然后拾其馀，置之布袋中。十日买一雨，五日买一风。更买双凤凰，朝夕鸣梧桐。一鸣黄河清，再鸣菽麦丰。二仙笑余言，兹愿何匆匆。一治复一乱，天运无终穷。烽火夺炊烟，甲士讵为农。閒愁亘古今，女娲叹无功。狼贪不可厌，林林祸方丛。古佛虽大悲，难挽水火风。买风复买雨，能令宙合同。何似买杲日，高挂扶桑东。光照北邙山，永塞高下舂。凤凰亦有死，黄鹄一飞翀。骑之游九州，长笑入崆峒。予复笑二仙，斯志亦未崇。不如买鼠须，束笔拟长杠。高旻展素笺，浩浩写心胸。心胸亦何有，浮云日夜撞。倾血三百斛，奔流泻石谼。化作大海涛，一荡天地蒙。冥漠前致辞，恍惚觌仪容。知是前代人，燐光如白虹。三读不二歌，声声噎寒钟。二仙寂不言，怪涕亦无从。暗风吹窗棂，残月若朦胧。鸡声催天衢，妄谈犹未终。吁嗟此一时，万年想高踪。一个寒冰佛，长伴两木公。
与治书来言为徐氏田累寄慰
作者：释函可
朝代：明

今时谁复免忧虞，几度书来叹力痡。画阁已空搜白屋，小民欲尽索穷儒。多情自合为身累，彻骨惟应与道俱。无食无儿非汝恨，残毡犹可学双趺。
与苏筑同卧叙昔
作者：释函可
朝代：明

吹灯忽叙当年话，一卧长边苦不辞。儒释道同应共逐，君亲恩重又谁知。楼头钟鼓胸中事，梦里河山觉后疑。抵背夜寒频坐起，探囊犹有旧毛锥。
与薪夷同榻不寐
作者：释函可
朝代：明

薄被难将笑语温，枕头如水覆仍翻。坚冰到骨两条铁，冷月来床一片魂。梦趣屡从邻衲乞，夜深好共老天言。鸡声忽听休惊舞，只恐轻狂动佛尊。
与藏主夜谈三首
作者：释函可
朝代：明

道穷易感恩，况有一片意。谈深忘夜寒，皎月从中起。心期正未涯，人世薄于纸。高林不择鸟，大海不择流。流多海益深，鸟多林益稠。达人贵胸襟，毋为细琐求。善乃恶之对，福兮祸所依。所以学道人，恬淡贵自持。只此一瓢水，世世以为期。
与藏主夜谈三首·其一
作者：释函可
朝代：明

道穷易感恩，况有一片意。谈深忘夜寒，皎月从中起。心期正未涯，人世薄于纸。
与藏主夜谈三首·其三
作者：释函可
朝代：明

善乃恶之对，福兮祸所依。所以学道人，恬淡贵自持。只此一瓢水，世世以为期。
与藏主夜谈三首·其二
作者：释函可
朝代：明

高林不择鸟，大海不择流。流多海益深，鸟多林益稠。达人贵胸襟，毋为细琐求。
与诸子约三日春游第三日阻雨二首
作者：释函可
朝代：明

非关风雨能相妒，自是人间胜会难。不为此番游屐阻，连朝终作等閒看。昨宵有约东郊外，枕畔风拖急雨来。自此得晴便相过，无花亦到日西回。
与诸子约三日春游第三日阻雨二首·其一
作者：释函可
朝代：明

非关风雨能相妒，自是人间胜会难。不为此番游屐阻，连朝终作等閒看。
与诸子约三日春游第三日阻雨二首·其二
作者：释函可
朝代：明

昨宵有约东郊外，枕畔风拖急雨来。自此得晴便相过，无花亦到日西回。
丙戌元旦顾家楼
作者：释函可
朝代：明

多难还馀善病身，栖栖终不怨风尘。挈瓢戴雪逢遗老，著屐寻诗有故人。夜雨暂将山色改，年光又逐泪痕新。遥知乡国东风早，花信凭吹薄海春。
丙戌岁除卮亭同衣白双白方鲁诸子
作者：释函可
朝代：明

到处看山岁已徂，梅花点点怨江湖。南阳事业归何地，东鲁旌旗仰大儒。拜月尽瞻新面目，窥池不改旧头颅。世间亦有閒于我，共向方亭伴结趺。
丙申生日二首
作者：释函可
朝代：明

何如四十六年前，莫遣双眸见大千。随地不辞萦世难，到边犹自愧风烟。衰颜畏入南天梦，冷骨无烦古佛怜。抖擞尚馀空布袋，逢人但乞一文钱。每当此日雪风侵，罗岳匡庐泪又深。瀑水倾残初夜梦，梅花撩乱十年心。门庭淡薄空多愧，天地高寒只独吟。安得石梁添屐齿，共拈一瓣礼孤岑。
丙申生日二首·其一
作者：释函可
朝代：明

何如四十六年前，莫遣双眸见大千。随地不辞萦世难，到边犹自愧风烟。衰颜畏入南天梦，冷骨无烦古佛怜。抖擞尚馀空布袋，逢人但乞一文钱。
丙申生日二首·其二
作者：释函可
朝代：明

每当此日雪风侵，罗岳匡庐泪又深。瀑水倾残初夜梦，梅花撩乱十年心。门庭淡薄空多愧，天地高寒只独吟。安得石梁添屐齿，共拈一瓣礼孤岑。
丙申除夕和栖贤辛卯除夕韵
作者：释函可
朝代：明

只因生长在辽东，谁是无乡老此中。今夜尽勾积岁念，明朝须发向西风。哭犹有泪情非至，吟到无题诗亦穷。细看此来真寂寞，眼前还得几人同。
中秋同集雪斋
作者：释函可
朝代：明

塞外亦团圆，道古情乃至。宛然一家人，刬却流离意。薄暮各言归，一一边愁起。
中秋夜独坐
作者：释函可
朝代：明

明月在檐楹，披衣我独行。如何一步地，偏生万里情。去去我欲眠，明月不须明。
临高台
作者：释函可
朝代：明

临高台，望行尘。多少驱车向西去，曾无一个是新人。临高台，望东海。海上潮回自有时，流民东来无返期。愿平高台塞东海，毋使流民心骨碎。
临高台·其二
作者：释函可
朝代：明

临高台，望东海。海上潮回自有时，流民东来无返期。愿平高台塞东海，毋使流民心骨碎。
为左氏诸孤托钵
作者：释函可
朝代：明

见说遗经那可凭，敝籯残帙恨层层。修文独取多愁客，乞食还馀未死僧。众口共餐朋友泪，游魂孤照法王灯。明知一粒须弥重，坐视饥号自不能。
为跃海师易号
作者：释函可
朝代：明

金鳞不见自徘徊，几向洪波掷钓回。三月海门看汝跃，桃花浪里一声雷。
丽大师寄梅花诗
作者：释函可
朝代：明

一枝谁折寄辽东，腊尽香残梦久空。欲拟报君寒彻骨，祁连雪满月朦胧。
久别离
作者：释函可
朝代：明

久别离，已见塞鸿三度四度向南飞。前岁寄书今岁至，开椷一片血淋漓。读不得尽，卷而怀之，夜半作书报君知。前有平安两字，后有相思一词。后头是实前头非，殷勤拜祝泪纷披。书来已辛苦，书去见何时。
久坐雪斋
作者：释函可
朝代：明

蚤过疏雪挂双眉，坐到斜阳两不知。撒尽风颠宁作我，留将气骨自教儿。一匙每节僧方饿，半晌无言句又奇。从此板扉无剥啄，便知托钵到来时。
义虫作么二子归海州有怀
作者：释函可
朝代：明

橐笔经年意未穷，芒鞋紧峭任西东。星文已见龙津合，电影终怜冀北空。瓶贮天山山畔雪，锡飞辽海海门风。何时拥毳团圞话，坐数寒更榾柮红。
乌食菽为沙弥所缚余见而释之
作者：释函可
朝代：明

口腹有深阱，颠危实可怜。为贪半粒饱，遂惹百丝牵。人世殊多患，空门亦自缠。殷勤为解释，好去莫留连。
乐神辞三章
作者：释函可
朝代：明

星为马兮云为辔，生为忠兮死为厉。草有子兮山有麂，腰铁铃兮冠雉尾。击鼓其镗兮回瞋作喜，琉璃堂兮血食斯地。儿孙为田兮魂魄为粮，神年丰兮国为良。银者白兮金者黄，以赎命兮身面光，一人安居兮保边疆。黑云压兮金乌藏，鼓声死兮剑无芒。血为碧兮骨为霜，五陵墟兮万井荒。笔墨精兮职为郎，翠钿委地魂魄芳。日吉兮时良，陈列兮馨香，马有湩兮豕有肠。舞窈窕兮歌琳琅，明星烂兮乐未央。曰既醉兮云路倘佯，毋厄兹土兮福祚长。
乐神辞三章·其一
作者：释函可
朝代：明

星为马兮云为辔，生为忠兮死为厉。草有子兮山有麂，腰铁铃兮冠雉尾。击鼓其镗兮回瞋作喜，琉璃堂兮血食斯地。
乐神辞三章·其三
作者：释函可
朝代：明

黑云压兮金乌藏，鼓声死兮剑无芒。血为碧兮骨为霜，五陵墟兮万井荒。笔墨精兮职为郎，翠钿委地魂魄芳。日吉兮时良，陈列兮馨香，马有湩兮豕有肠。舞窈窕兮歌琳琅，明星烂兮乐未央。曰既醉兮云路倘佯，毋厄兹土兮福祚长。
乐神辞三章·其二
作者：释函可
朝代：明

儿孙为田兮魂魄为粮，神年丰兮国为良。银者白兮金者黄，以赎命兮身面光，一人安居兮保边疆。
乙未生日四首
作者：释函可
朝代：明

清晓拈将一瓣香，低头欲祝意茫茫。闽天片笠风涛恶，岭海丰碑草木荒。出世既违千劫愿，生人空断九回肠。却惭岁岁当兹日，犹把馀骸抵冷霜。黄云稠叠日沉沉，剩水残山一点心。编简零灰留种在，门墙片瓦感恩深。梅花夜夜飘荒戍，雁羽年年向旧岑。每到余生寒不尽，几回搔首一孤吟。孤身自昔沉于今，尘梦醒来更不禁。骨化仅馀歌啸习，劫灰难了友朋心。百年金石归浮沫，四海龙蛇尚好音。几个难飞寒雁影，夜深长与绕空林。是我何妨白昼过，匝天花雨亦蹉跎。江河易返春无脚，乌鹊难飞雉有罗。努力烟云兼短褐，关心天地况长戈。亦知自古林林恨，一一酬他泪点多。
乙未生日四首·其一
作者：释函可
朝代：明

清晓拈将一瓣香，低头欲祝意茫茫。闽天片笠风涛恶，岭海丰碑草木荒。出世既违千劫愿，生人空断九回肠。却惭岁岁当兹日，犹把馀骸抵冷霜。
乙未生日四首·其三
作者：释函可
朝代：明

孤身自昔沉于今，尘梦醒来更不禁。骨化仅馀歌啸习，劫灰难了友朋心。百年金石归浮沫，四海龙蛇尚好音。几个难飞寒雁影，夜深长与绕空林。
乙未生日四首·其二
作者：释函可
朝代：明

黄云稠叠日沉沉，剩水残山一点心。编简零灰留种在，门墙片瓦感恩深。梅花夜夜飘荒戍，雁羽年年向旧岑。每到余生寒不尽，几回搔首一孤吟。
乙未生日四首·其四
作者：释函可
朝代：明

是我何妨白昼过，匝天花雨亦蹉跎。江河易返春无脚，乌鹊难飞雉有罗。努力烟云兼短褐，关心天地况长戈。亦知自古林林恨，一一酬他泪点多。
乙酉元旦
作者：释函可
朝代：明

万年新历自今朝，兵气都随残腊销。龙虎山河开旧域，凤凰宫阙集群僚。波停海外来重译，干舞阶前格有苗。野老瓣香无别祝，箪瓢处处听歌尧。
乙酉除夕二首
作者：释函可
朝代：明

穷年于役笑狂夫，掩却閒窗一事无。对佛不殊栖影鸽，怀人欲折渡江芦。浮山梦里梅难寄，鼙鼓声中日易徂。今夕剧怜灯火冷，夜深空照几僧孤。小雨空濛罩远天，愁心只在水云边。半生事业鬓间雪，万里音书岭上烟。爆竹不烦惊旅梦，残花留得伴枯禅。鱼声梵呗浑成泪，破衲蒙头又一年。
乙酉除夕二首·其一
作者：释函可
朝代：明

穷年于役笑狂夫，掩却閒窗一事无。对佛不殊栖影鸽，怀人欲折渡江芦。浮山梦里梅难寄，鼙鼓声中日易徂。今夕剧怜灯火冷，夜深空照几僧孤。
乙酉除夕二首·其二
作者：释函可
朝代：明

小雨空濛罩远天，愁心只在水云边。半生事业鬓间雪，万里音书岭上烟。爆竹不烦惊旅梦，残花留得伴枯禅。鱼声梵呗浑成泪，破衲蒙头又一年。
九日
作者：释函可
朝代：明

阴云低压殿西头，僧老黄花对面愁。九日尽抛前代泪，十年深负旧山秋。系囊岂解消群厄，吹帽谁堪忆胜游。幸有罪夫三两辈，浑天冰雪定相求。
九日偕诸子过北里
作者：释函可
朝代：明

扶伴过城北，霜飞逐面来。为寻扬子宅，不上单于台。水泛东篱菊，心存故国莱。从兹寒日甚，那得客颜开。
九日冒雪访我存
作者：释函可
朝代：明

定是寒僧独扣扉，书声犹共雪花飞。市中来往空如织，就里无人是白衣。
九日大风
作者：释函可
朝代：明

年年九日怯登台，此日登台眼独开。瞬息塞尘吹欲尽，无人知自大江来。
九日左公招郭北登高
作者：释函可
朝代：明

篱边不见菊花开，门外时闻慧远来。万里风沙愁黯黯，相携莫上望乡台。
九日送阿字
作者：释函可
朝代：明

经岁团圞泪未收，菊花重惹一番愁。来将白纸寻黄土，去挟新篇返旧丘。太乙峰头频怅望，姑苏台上莫淹留。而师若问寒边事，休话寒边雨雪稠。
买老马二首
作者：释函可
朝代：明

历尽崎岖意不骄，崚嶒瘦骨自前朝。悲嘶晓月连孤磬，徐踏山花过短桥。齿长更无烦玉勒，囊空犹未撇诗瓢。谁言志在仍千里，伏枥还堪伴寂寥。骊山沙苑总荆榛，暮景翻怜塞草新。梦怯吹笳明月夜，别思啼鸟绿杨津。身羸似学支公病，价贱还因伯乐贫。几载冰霜愁力尽，何时重踏岭头春。
买老马二首·其一
作者：释函可
朝代：明

历尽崎岖意不骄，崚嶒瘦骨自前朝。悲嘶晓月连孤磬，徐踏山花过短桥。齿长更无烦玉勒，囊空犹未撇诗瓢。谁言志在仍千里，伏枥还堪伴寂寥。
买老马二首·其二
作者：释函可
朝代：明

骊山沙苑总荆榛，暮景翻怜塞草新。梦怯吹笳明月夜，别思啼鸟绿杨津。身羸似学支公病，价贱还因伯乐贫。几载冰霜愁力尽，何时重踏岭头春。
予去冬依證寓今冬依磬光皆手无半文喜赋
作者：释函可
朝代：明

今年贫似去年贫，穷鬼相逢一倍亲。两底病肌寒有粟，窗前积雪白为银。半瓢薄粥分饥雀，一碟盐齑借远邻。处处尽忘宾与主，淡而不厌只因真。
二十七日虎至厨门
作者：释函可
朝代：明

湿尽枯柴雪满天，山厨昨日已无烟。眼前病骨今如此，知尔难垂一点涎。
二高过访
作者：释函可
朝代：明

小阮如锋锐，大阮淡如水。如锋令人歌，如水令人醉。共割一片毡，南北馀二里。不约过僧庐，久置人间礼。趺坐草团中，相视忘我尔。问禅禅不知，问字祸之始。不见双足间，斑斑馀十趾。正当语笑欢，忽然发长忾。岂为逼饥寒，各有胸中事。
云间钱钟二子至
作者：释函可
朝代：明

相将微喘度龙荒，尚有寒冰苦未尝。却怪老僧愁不死，殷勤先问耐愁方。
五更大风至旦晴明志喜
作者：释函可
朝代：明

积露寒沙一霎收，天恩如水向东流。愁心吹入关门尽，一片残云也不留。
五月十八日接本师和尚示札
作者：释函可
朝代：明

五月天山鸿雁回，披衣三拜寸椷开。一条楖栗欣犹健，万里乡关嗟已灰。座下半成忠义鬼，峰头空剩雨花台。人间自是浮云过，檐雀风铃亦助哀。
人日有感
作者：释函可
朝代：明

此地无人日，蒙头且自过。惊心非虎兕，刺眼是山河。风度衣逾薄，霜侵镜已皤。更添愁寂处，钟磬晚堂多。
从千山携龙牙回约诸子同啖
作者：释函可
朝代：明

不是山中人，不识山中味。采采须及时，盈筐叠山翠。得以山中日，濯以山中水。恬淡本性成，微苦亦有致。楮鸡非其伦，弟薇友石耳。携之入城郭，犹带山岚气。一嚼清齿牙，再嚼沁心髓。愿言啮雪人，共领山中意。
从雪斋归
作者：释函可
朝代：明

出门一步即相思，依旧崎岖冷独支。只雁负霜沙上至，野僧将月杖头随。总来雪窖堪长往，那见龙津更不离。归到柴扃閒未掩，啾嘈寒雀共论诗。
从驻跸峰移向阳二首
作者：释函可
朝代：明

短发随身月一钩，拖鞋又过几峰头。不关活水终难止，只任寒云到处浮。松石何心分好丑，主宾无礼足深幽。日午一瓢夜一宿，一生如此更何求。自来不肯常安住，但有茅遮便暂栖。鸟突寒烟寻别树，风吹残雪度前溪。沙弥欢跃面多垢，耆旧威仪首尽低。最爱近村好兄弟，松花和蜜贱如泥。
从驻跸峰移向阳二首·其一
作者：释函可
朝代：明

短发随身月一钩，拖鞋又过几峰头。不关活水终难止，只任寒云到处浮。松石何心分好丑，主宾无礼足深幽。日午一瓢夜一宿，一生如此更何求。
从驻跸峰移向阳二首·其二
作者：释函可
朝代：明

自来不肯常安住，但有茅遮便暂栖。鸟突寒烟寻别树，风吹残雪度前溪。沙弥欢跃面多垢，耆旧威仪首尽低。最爱近村好兄弟，松花和蜜贱如泥。
令言龙翠二子礼辞有感
作者：释函可
朝代：明

云生必在山，风吹云不住。鸟栖必在林，枝摇鸟亦去。人生云与鸟，安得长相聚。汝去我尚留，我愧不如汝。去留匪自繇，感此泪如注。
仲冬末忽大暖数日冰雪尽化
作者：释函可
朝代：明

三冬刚踰半，春气变寒林。但觉人禽悦，谁知天地心。崖悬疑泻瀑，檐溜似长霖。自入深山里，应沾帝泽深。
传子拓新斋
作者：释函可
朝代：明

把茆亦已足，拓地更精神。静坐饱秋色，开书见古人。童乌时问难，慧远复来频。何必桃花水，萧然即避秦。
住金塔寺十四首
作者：释函可
朝代：明

前年驻跸峰，去年文殊寺。到处名且过，由来无定止。渴不过一瓢，饥不过箪食。为生已有馀，乐哉颜氏子。居山不在高，但自远城市。城市非江河，日日波涛起。亦是前朝寺，寺毁空浮图。嵯峨插霄汉，寂寞守山隅。老僧见再拜，持斧斫枯株。曲直任天然，自手搆茆庐。四壁坚且厚，一径不崎岖。筑灶近古井，支床叠破书。扫叶烧不尽，拾粟食有馀。明月造其堂，猛虎伏其闾。山前清浅流，可以濯我躯。二月三月间，带雪长山蔬。山蔬有后先，众类同一区。青紫各异色，甘苦味亦殊。知名仅八九，不复辨其馀。山中无毒性，但食心无虞。四月五月间，畦蔬摘有馀。口腹亦何厌，贪得无贤愚。言采岸边菌，兼采水中蒲。菌味既已别，蒲根更复殊。岭南金竹笋，恍惚可与俱。十年忆乡土，口嚼心踌躇。六月到七月，田中瓜已熟。或如团白雪，或如削青玉。白者既纯酣，青者更芳馥。盈筐复盈盘，行路亦饱足。中原莫与京，兹惟塞外独。摘小莫摘大，大者弃道曲。尔徒侈外观，人早鉴其腹。八月摘山梨，九月摘山菊。菊芳可代飧，梨酸可克腹。软枣紫葡萄，牵蔓亦簇簇。莫取献王公，聊可缀幽谷。十月草木尽，孤松风萧萧。托根大壑中，争期干云霄。罗岳鲜旧干，钟山恣狂烧。胡为深雪间，苍然自高标。本非舟楫具，无烦雨露浇。造物信偶遗，谁能矜后凋。放情规矩外，寝卧任逍遥。非图保天年，不材甘寂寥。宁特顾者希，诟厉乃独饶。贞介乃其性，敢曰淩寒飙。珍重匠石流，毋使斧斤劳。掘地得塔铃，摇之音寂然。细想隆平日，众铃竞高悬。但借微风力，声响远近传。铃去声亦尽，销沉在何年。此虽蒙尘土，乃复睹青天。静默信可久，舌存安能全。山下多荒土，开垦已三年。种麦多不收，种稻乃得全。种豆复种粟，种麻兼种棉。以此为生活，终岁钁头边。耕田博饭食，兹语古所传。一僧腰背曲，见予多笑颜。少小绝世味，中岁历苦艰。一从戈甲兴，展转岛屿间。来此十载馀，不复问人寰。日日荷锄出，日日负薪还。自言用力惯，一生不敢閒。令我闻斯言，惕然愧素餐。一僧尚年少，胡为耽幽寂。结屋在高层，萧然徒四壁。寒至尚开窗，狂飙吹几席。仰眺远山明，俯视近溪直。时来共话言，庶可慰朝夕。人尽称金塔，塔亦有虚名。以此得实祸，残毁无完形。吁嗟复吁嗟，三匝涕泪零。安居金塔寺，高吟金塔篇。主人情缱绻，老病意留连。今冬又且过，不敢拟来年。
住金塔寺十四首·其一
作者：释函可
朝代：明

前年驻跸峰，去年文殊寺。到处名且过，由来无定止。渴不过一瓢，饥不过箪食。为生已有馀，乐哉颜氏子。
住金塔寺十四首·其七
作者：释函可
朝代：明

八月摘山梨，九月摘山菊。菊芳可代飧，梨酸可克腹。软枣紫葡萄，牵蔓亦簇簇。莫取献王公，聊可缀幽谷。
住金塔寺十四首·其三
作者：释函可
朝代：明

亦是前朝寺，寺毁空浮图。嵯峨插霄汉，寂寞守山隅。老僧见再拜，持斧斫枯株。曲直任天然，自手搆茆庐。四壁坚且厚，一径不崎岖。筑灶近古井，支床叠破书。扫叶烧不尽，拾粟食有馀。明月造其堂，猛虎伏其闾。山前清浅流，可以濯我躯。
住金塔寺十四首·其九
作者：释函可
朝代：明

掘地得塔铃，摇之音寂然。细想隆平日，众铃竞高悬。但借微风力，声响远近传。铃去声亦尽，销沉在何年。此虽蒙尘土，乃复睹青天。静默信可久，舌存安能全。
住金塔寺十四首·其二
作者：释函可
朝代：明

居山不在高，但自远城市。城市非江河，日日波涛起。
住金塔寺十四首·其五
作者：释函可
朝代：明

四月五月间，畦蔬摘有馀。口腹亦何厌，贪得无贤愚。言采岸边菌，兼采水中蒲。菌味既已别，蒲根更复殊。岭南金竹笋，恍惚可与俱。十年忆乡土，口嚼心踌躇。
住金塔寺十四首·其八
作者：释函可
朝代：明

十月草木尽，孤松风萧萧。托根大壑中，争期干云霄。罗岳鲜旧干，钟山恣狂烧。胡为深雪间，苍然自高标。本非舟楫具，无烦雨露浇。造物信偶遗，谁能矜后凋。放情规矩外，寝卧任逍遥。非图保天年，不材甘寂寥。宁特顾者希，诟厉乃独饶。贞介乃其性，敢曰淩寒飙。珍重匠石流，毋使斧斤劳。
住金塔寺十四首·其六
作者：释函可
朝代：明

六月到七月，田中瓜已熟。或如团白雪，或如削青玉。白者既纯酣，青者更芳馥。盈筐复盈盘，行路亦饱足。中原莫与京，兹惟塞外独。摘小莫摘大，大者弃道曲。尔徒侈外观，人早鉴其腹。
住金塔寺十四首·其十
作者：释函可
朝代：明

山下多荒土，开垦已三年。种麦多不收，种稻乃得全。种豆复种粟，种麻兼种棉。以此为生活，终岁钁头边。耕田博饭食，兹语古所传。
住金塔寺十四首·其十一
作者：释函可
朝代：明

一僧腰背曲，见予多笑颜。少小绝世味，中岁历苦艰。一从戈甲兴，展转岛屿间。来此十载馀，不复问人寰。日日荷锄出，日日负薪还。自言用力惯，一生不敢閒。令我闻斯言，惕然愧素餐。
住金塔寺十四首·其十三
作者：释函可
朝代：明

人尽称金塔，塔亦有虚名。以此得实祸，残毁无完形。吁嗟复吁嗟，三匝涕泪零。
住金塔寺十四首·其十二
作者：释函可
朝代：明

一僧尚年少，胡为耽幽寂。结屋在高层，萧然徒四壁。寒至尚开窗，狂飙吹几席。仰眺远山明，俯视近溪直。时来共话言，庶可慰朝夕。
住金塔寺十四首·其十四
作者：释函可
朝代：明

安居金塔寺，高吟金塔篇。主人情缱绻，老病意留连。今冬又且过，不敢拟来年。
住金塔寺十四首·其四
作者：释函可
朝代：明

二月三月间，带雪长山蔬。山蔬有后先，众类同一区。青紫各异色，甘苦味亦殊。知名仅八九，不复辨其馀。山中无毒性，但食心无虞。
余与大来苏筑俱生残冬感而赋此
作者：释函可
朝代：明

肯从斯世问穷通，千载应知吾道东。延龄共向蠹鱼窟，立命全归磨蝎宫。不堪死地论生日，何意今人见古风。异姓篪埙原匪偶，胚胎冰雪本来同。
佛不在木一章章十句
作者：释函可
朝代：明

佛不在木，念不在珠。绵绵不断，无欠无馀。厥色维紫，厥质维樗。渠今即我，我不是渠。永言数之，渠我如如。
佛欢喜日
作者：释函可
朝代：明

恸哭慈悲古佛前，虫沙猿鹤总生怜。繇来欢喜无多日，别有閒愁已十年。绝漠尚教留白昼，幽魂不独滞黄泉。自除须发伤心极，只恐西方泪更涟。
佳人
作者：释函可
朝代：明

佳人年十八，生长自皇都。结发嫁远人，谓是终身夫。鸡狗亦相将，任逐东西徂。西行过洞庭，东窜寓穹庐。岂料一朝饿，顾盼及妾躯。夫饿妾亦死，妾卖夫得苏。掩袂请速行，东邻有积储。红颜贱如土，斗粟贵如珠。但得前夫饱，焉顾后夫痡。夫痡齿复落，猛虎踞庭除。十日不相容，苦勒解罗襦。解襦兼解袒，赤身哭向隅。不愿新人妾，宁愿旧人奴。旧人与新人，仓皇走道途。少小学刺绣，光绫三尺馀。上有双蝴蝶，下有比目鱼。只今拭枯眼，一片血模糊。父母若早知，不如弃沟渠。
侍者劝予病中罢吟赋此示之
作者：释函可
朝代：明

我死终无恨，我生良独艰。不因频得句，何以破愁颜。
借书四首
作者：释函可
朝代：明

云雾难遮眼，言借古人书。信手展残帙，心颜忽已愉。人各适其适，积习宁顿除。平生无所争，所争蠹之馀。上下几千载，治乱非一途。或时草木欣，日月光庭除。或时鬼神哭，阴雾惨不舒。古笑我亦笑，古吁我亦吁。哀乐岂有常，掩卷乃寂如。始知得与失，古今只须臾。我心本洞然，天地还清虚。今者古之影，古者今之模。今人即古人，何必高黄虞。手招诸圣哲，罗列坐俨如。片语苟有会，恍惚动眉须。苦昔抱心死，积久不得舒。乃知冥漠际，欣然一觌余。世人爱读书，将以荣其躯。山人爱读书，亦以乐其躯。倦卧置枕边，行止常与俱。人言何苦尔，我亦笑其愚。不愿天中天，胡为效世儒。
借书四首·其一
作者：释函可
朝代：明

云雾难遮眼，言借古人书。信手展残帙，心颜忽已愉。人各适其适，积习宁顿除。平生无所争，所争蠹之馀。
借书四首·其三
作者：释函可
朝代：明

今者古之影，古者今之模。今人即古人，何必高黄虞。手招诸圣哲，罗列坐俨如。片语苟有会，恍惚动眉须。苦昔抱心死，积久不得舒。乃知冥漠际，欣然一觌余。
借书四首·其二
作者：释函可
朝代：明

上下几千载，治乱非一途。或时草木欣，日月光庭除。或时鬼神哭，阴雾惨不舒。古笑我亦笑，古吁我亦吁。哀乐岂有常，掩卷乃寂如。始知得与失，古今只须臾。我心本洞然，天地还清虚。
借书四首·其四
作者：释函可
朝代：明

世人爱读书，将以荣其躯。山人爱读书，亦以乐其躯。倦卧置枕边，行止常与俱。人言何苦尔，我亦笑其愚。不愿天中天，胡为效世儒。
偕天中清臣赤岩游千山因老马不前独回
作者：释函可
朝代：明

相期连辔陟崔嵬，岩雨初晴蕨正肥。匹马似将人共瘦，片云不与鹤争飞。遥看浓雾知题壁，独傍残阳欲掩扉。有石有松收拾遍，并携空翠满囊归。
偪仄行
作者：释函可
朝代：明

偪仄复偪仄，大地不容膝。乌飞翼折高踰尺，冈上梧桐化作棘，薜荔昼呼何时息。
偶怀
作者：释函可
朝代：明

手把山中雪，欲寄城中人。城中亦有雪，山雪净无尘。鲜白却易点，愿言慎厥因。
偶感
作者：释函可
朝代：明

天地为圜山水囚，无弦一操亦拘幽。罽宾尚自容狮子，石虎真同狎海鸥。饱食更无思作佛，生还端不愿封侯。请翻青史兼灯录，亦有痴顽似我不。
偶感
作者：释函可
朝代：明

迁客易为感，况兼秋有声。天风吹木叶，一夜满边城。是处皆肠断，无时免泪零。不知何事切，未必尽乡情。
偶成
作者：释函可
朝代：明

不因贫病不思乡，愁绪弥天恨夕阳。自顾一身如此小，千峰犹恨莫能藏。
偶成
作者：释函可
朝代：明

不知出塞年多少，眼见儿童尽长成。却忆故山诸老宿，那能白发耐清平。
偶成
作者：释函可
朝代：明

中原无地可容身，塞外还生有道瞋。世惟欲杀称知己，我亦自嫌真罪人。半榻日光还是睡，一瓢诗句未全贫。邻翁颇怪痴呆甚，饭熟时招喜过频。
偶成
作者：释函可
朝代：明

今年更比去年穷，梦到梅花香亦空。抖擞破衾残雪在，无人知道旧家风。
偶成
作者：释函可
朝代：明

卒岁山中一病夫，寂寥已拚此生孤。独怜此外茫茫者，不饮山中水半瓠。
偶成
作者：释函可
朝代：明

寒灯一点暂相亲，除梦都应不是真。开口后来皆作圣，盖棺前此莫论人。鬼神未到须防独，涓滴虽微便溺身。纵死定令天亦见，肯教风雨暗青燐。
偶成
作者：释函可
朝代：明

岁月尽从忙里去，幸因抱病得閒过。灯前细检无馀事，手自焚香对佛歌。
偶成
作者：释函可
朝代：明

斫却相思树，锄却金银花。世间自有好男子，何必嘈嘈老释迦。
偶成
作者：释函可
朝代：明

日日空山一卷书，行吟孤坐外无馀。清风寺里僧来到，说道明朝是岁除。
偶成
作者：释函可
朝代：明

禅诵何曾习，幽幽我自亲。过云如近性，古木愿为邻。午睡无多事，平生只一真。客来添礼数，知是世间人。
偶成
作者：释函可
朝代：明

莫道僧閒閒不得，几多情事拨难开。岕茶带梗敲冰煮，山药连皮拾粪煨。夜听犬声知有虎，晴拈雪瓣恨无梅。寻常日午门犹掩，只恐溪云撞入来。
偶成二首
作者：释函可
朝代：明

乌啼不为人，声声催速老。雪飞不为人，点点伤怀抱。总予自心伤，遇物无一好。有山岂无石，人自厌嵯峨。有水能不流，人自厌风波。所见亦由人，山水本无他。
偶成二首
作者：释函可
朝代：明

岂是爱山水，从来任我真。嫚松宁有罪，叱石不生嗔。歌发随长短，倦时任屈伸。回思尘世内，束缚可怜人。好恶非他事，寻思可奈何。地低停雪厚，树密惹风多。来日谁堪虑，今宵我且过。莫为长久策，仰面尽高歌。
偶成二首·其一
作者：释函可
朝代：明

乌啼不为人，声声催速老。雪飞不为人，点点伤怀抱。总予自心伤，遇物无一好。
偶成二首·其一
作者：释函可
朝代：明

岂是爱山水，从来任我真。嫚松宁有罪，叱石不生嗔。歌发随长短，倦时任屈伸。回思尘世内，束缚可怜人。
偶成二首·其二
作者：释函可
朝代：明

好恶非他事，寻思可奈何。地低停雪厚，树密惹风多。来日谁堪虑，今宵我且过。莫为长久策，仰面尽高歌。
偶成二首·其二
作者：释函可
朝代：明

有山岂无石，人自厌嵯峨。有水能不流，人自厌风波。所见亦由人，山水本无他。
偶述
作者：释函可
朝代：明

人世难区区，圣谟安可恃。收拾万古心，深入尘坌里。戏谑岂予善，宛转亦非意。和光豺虎间，缄泪盈腹笥。屈舒无一可，呼吸逼神忌。所以恣馀习，狂吟不能已。
偶述二十韵
作者：释函可
朝代：明

忆昔岁戊子，投荒自我初。举头多局促，那步独踌蹰。所苦非冰雪，相期在壑渠。主人法渐弛，贱子罪方纡。身首幸无虑，心神尚未舒。逢人强笑谑，暗地足欷歔。耆旧常分粒，高朋许借书。便将好日过，不觉数年馀。双屐穷梵宇，盈瓢饱野蔬。飘飘无定止，处处得安居。衰病因无禁，孤贫益自如。偶然值老叟，招我入茆庐。塔外无诸响，瓶中有夙储。残编堆几满，寒月映窗虚。云密尘难入，山空梦亦除。以兹知足矣，何必叹归与。信口歌吟富，关门礼法疏。长林藏倦鸟，幽涧纵潜鱼。寄问同流者，为欢信有诸。皇仁应普及，天意岂私予。
儒释
作者：释函可
朝代：明

儒释虽云异，天涯放逐同。五车开道路，一棒击虚空。梅州惭妙喜，蜀国失文翁。敢谓天将丧，应知吾道穷。
允中老僧入山过冬
作者：释函可
朝代：明

岁暮不知何处宿，深山雪底共围炉。不因满眼儿孙好，那得孤身伴老夫。
元日山中寄同难诸老
作者：释函可
朝代：明

不恨投荒我独先，春风应满塞城边。相将半揖辞冰雪，莫忆寒云壑底眠。
元旦哭喇嘛二首
作者：释函可
朝代：明

满头白雪眼双青，方丈时时见执经。四海几回悲鹤梦，一枝今又丧龙庭。顶门有骨留金字，南塔无人失典型。见说国王齐下拜，浮图千古镇沧溟。十年吾道塞风秋，葱岭传来恨又稠。叶是归根看已落，杯当沉海更无浮。大荒一夜霜俱白，毡帐千群泪并流。赤县神州心碎尽，更堪洒血极西楼。
元旦哭喇嘛二首·其一
作者：释函可
朝代：明

满头白雪眼双青，方丈时时见执经。四海几回悲鹤梦，一枝今又丧龙庭。顶门有骨留金字，南塔无人失典型。见说国王齐下拜，浮图千古镇沧溟。
元旦哭喇嘛二首·其二
作者：释函可
朝代：明

十年吾道塞风秋，葱岭传来恨又稠。叶是归根看已落，杯当沉海更无浮。大荒一夜霜俱白，毡帐千群泪并流。赤县神州心碎尽，更堪洒血极西楼。
元旦大雪同苏筑赋
作者：释函可
朝代：明

昨暮行过已隔年，相将长揖谢高天。似怜穷佛添花雨，肯为寒儒铺白毡。权作江梅当折赠，漫敲石火任烹煎。饥肠宛转浇应遍，又是赓酬第一篇。
元旦拈香
作者：释函可
朝代：明

野臣负罪海东偏，羞搭袈裟见佛天。一瓣心香和泪举，不知何处祝尧年。
元旦有感二首
作者：释函可
朝代：明

老眼未曾看历日，如何岁岁在龙蛇。相逢知友休相问，不是贤人亦自嗟。旧腊坚冰仍匝地，枯枝残雪尚开花。新愁又是从头起，安得春风到海涯。寥落家家惜晓春，朔风仍自觅孤身。恒河流水还生灭，冷碛飞沙无故新。西极龙颜心咫尺，南天马鬣梦悲辛。眼看鲸海波涛细，犹可残生见世人。
元旦有感二首·其一
作者：释函可
朝代：明

老眼未曾看历日，如何岁岁在龙蛇。相逢知友休相问，不是贤人亦自嗟。旧腊坚冰仍匝地，枯枝残雪尚开花。新愁又是从头起，安得春风到海涯。
元旦有感二首·其二
作者：释函可
朝代：明

寥落家家惜晓春，朔风仍自觅孤身。恒河流水还生灭，冷碛飞沙无故新。西极龙颜心咫尺，南天马鬣梦悲辛。眼看鲸海波涛细，犹可残生见世人。
入山寄友
作者：释函可
朝代：明

到来方觉好，山亦厌名闻。世事凭萝隔，幽情与佛分。猿啼几树月，鹿过一溪云。此处真惟我，相寻未许君。
入山有感示诸子
作者：释函可
朝代：明

海角虚舟聊欲寄，深藏大壑亦空劳。松根盘石生难直，水势依崖声易高。谩说一枝能自稳，便教三窟竟何逃。残身久拚馀双眼，万古云霄看汝曹。
入山杂咏二十首
作者：释函可
朝代：明

曲曲溪流去复回，山花夹路石门开。老僧望见频挥手，莫带红尘一点来。竹杖随身任我移，袈裟搭在矮松枝。青山处处容吾住，欲著茆檐便不宜。居山元是此山人，似我山居日日新。莫笑浮生无定止，但逢好石足乡邻。莫问西来路不同，何妨麋鹿得相从。山山到处看俱好，最爱溪南第四峰。横路枯松挂古藤，几年踏雪到来曾。偶看虎迹间人迹，知是长眉赤脚僧。一饱欣欣乐有馀，主人犹我我犹渠。翻思二十年前事，翠幕华堂是客居。老大无家亦有筇，寻山山顶有高松。芒鞋常恐行来遍，一日排云到一峰。杖头到处是吾家，瓶钵都将挂树桠。趺坐偶然盘石上，不须山鸟更衔花。已过溪云几十重，忽闻林外一声钟。欲寻人处无人问，满地纵横是虎踪。一宿僧堂即便行，主人留客客无情。磬声只到山门止，一路猿啼共鸟鸣。山花历乱杂蒿莱，一度来寻一度开。猿狖不曾离旧处，笑予频去又频回。一双草履一边瓢，一卷残书伴寂寥。莫道无枝枝未稳，从今更不羡鹪鹩。何处非吾得志时，山麋野雀共嬉嬉。独行率意还同阮，但到穷途泪不垂。半掩柴关一径苔，山梨几树落堆堆。老僧定起开眸看，疑是山猿拾果来。垂垂白发坐凄凄，尽日空山听鸟啼。笑指岩松高百尺，入山时节与肩齐。千峰寂寂待知音，人世纷纭那许寻。不是我来频寄迹，孤他泉壑万年心。市迹才通便不清，深藏塞外不知名。中原无限佳山水，杂沓人来亦世情。无如此地足幽栖，满眼苍青我亦迷。何处老猿来觅得，又扶筇竹过桥西。閒踏荒莱见断碑，依稀篆迹似唐时。此中或是唐朝寺，问著山人总不知。采将山菜山柴煮，更汲山泉彻底清。野老自言年八十，年年食此不知名。
入山杂咏二十首·其一
作者：释函可
朝代：明

曲曲溪流去复回，山花夹路石门开。老僧望见频挥手，莫带红尘一点来。
入山杂咏二十首·其七
作者：释函可
朝代：明

老大无家亦有筇，寻山山顶有高松。芒鞋常恐行来遍，一日排云到一峰。
入山杂咏二十首·其三
作者：释函可
朝代：明

居山元是此山人，似我山居日日新。莫笑浮生无定止，但逢好石足乡邻。
入山杂咏二十首·其九
作者：释函可
朝代：明

已过溪云几十重，忽闻林外一声钟。欲寻人处无人问，满地纵横是虎踪。
入山杂咏二十首·其二
作者：释函可
朝代：明

竹杖随身任我移，袈裟搭在矮松枝。青山处处容吾住，欲著茆檐便不宜。
入山杂咏二十首·其二十
作者：释函可
朝代：明

采将山菜山柴煮，更汲山泉彻底清。野老自言年八十，年年食此不知名。
入山杂咏二十首·其五
作者：释函可
朝代：明

横路枯松挂古藤，几年踏雪到来曾。偶看虎迹间人迹，知是长眉赤脚僧。
入山杂咏二十首·其八
作者：释函可
朝代：明

杖头到处是吾家，瓶钵都将挂树桠。趺坐偶然盘石上，不须山鸟更衔花。
入山杂咏二十首·其六
作者：释函可
朝代：明

一饱欣欣乐有馀，主人犹我我犹渠。翻思二十年前事，翠幕华堂是客居。
入山杂咏二十首·其十
作者：释函可
朝代：明

一宿僧堂即便行，主人留客客无情。磬声只到山门止，一路猿啼共鸟鸣。
入山杂咏二十首·其十一
作者：释函可
朝代：明

山花历乱杂蒿莱，一度来寻一度开。猿狖不曾离旧处，笑予频去又频回。
入山杂咏二十首·其十七
作者：释函可
朝代：明

市迹才通便不清，深藏塞外不知名。中原无限佳山水，杂沓人来亦世情。
入山杂咏二十首·其十三
作者：释函可
朝代：明

何处非吾得志时，山麋野雀共嬉嬉。独行率意还同阮，但到穷途泪不垂。
入山杂咏二十首·其十九
作者：释函可
朝代：明

閒踏荒莱见断碑，依稀篆迹似唐时。此中或是唐朝寺，问著山人总不知。
入山杂咏二十首·其十二
作者：释函可
朝代：明

一双草履一边瓢，一卷残书伴寂寥。莫道无枝枝未稳，从今更不羡鹪鹩。
入山杂咏二十首·其十五
作者：释函可
朝代：明

垂垂白发坐凄凄，尽日空山听鸟啼。笑指岩松高百尺，入山时节与肩齐。
入山杂咏二十首·其十八
作者：释函可
朝代：明

无如此地足幽栖，满眼苍青我亦迷。何处老猿来觅得，又扶筇竹过桥西。
入山杂咏二十首·其十六
作者：释函可
朝代：明

千峰寂寂待知音，人世纷纭那许寻。不是我来频寄迹，孤他泉壑万年心。
入山杂咏二十首·其十四
作者：释函可
朝代：明

半掩柴关一径苔，山梨几树落堆堆。老僧定起开眸看，疑是山猿拾果来。
入山杂咏二十首·其四
作者：释函可
朝代：明

莫问西来路不同，何妨麋鹿得相从。山山到处看俱好，最爱溪南第四峰。
入山遇雪
作者：释函可
朝代：明

去岁到山曾有雪，今年踏雪复登山。泉声滴沥还如旧，山共孤僧添老颜。
八日雪中怀北里
作者：释函可
朝代：明

尔时应独坐，把笔自题诗。以此为良计，终年足疗饥。寒新生远思，雪净望幽姿。明晓来相问，携将菊一枝。
关山月
作者：释函可
朝代：明

月向巫闾山上出，不照人间照死骨。死骨千年更不还，魂随山月度重关。关山叠叠归魂苦，苍茫不记来时路。闺中少妇独夜眠，心心嘱梦去寒边。梦去魂归不得遇，明月如霜草虫语。关山月，何惨悽。城上吹笛乌复啼，城下秋草白萋萋。安得长风吹此月，直向石洞青松枝。关山月，无尽时。
关山月·其一
作者：释函可
朝代：明

月向巫闾山上出，不照人间照死骨。死骨千年更不还，魂随山月度重关。关山叠叠归魂苦，苍茫不记来时路。闺中少妇独夜眠，心心嘱梦去寒边。梦去魂归不得遇，明月如霜草虫语。
再宿静公禅室
作者：释函可
朝代：明

城边犹见未烧庵，重扣柴扃梦正酣。畏客不除当路雪，采薇常带远山岚。漫拈黄叶为清供，再剔残灯续夜谈。半榻飕飕寒共被，枕头惟有旧经函。
再寄北堡三子
作者：释函可
朝代：明

相看白昼拥寒衾，饿极方知天意深。但使常垂地主眼，安能更入野僧心。老猿或可招新社，黑月应当罢苦吟。此处尚留诸子在，何时煮雪一同斟。
再寄阿谁
作者：释函可
朝代：明

三百年来一老臣，蹁跹双袖白纶巾。数茎霜雪留前代，半幅江山付后人。诸祖传灯能共證，满庭流水未全贫。遥知桥畔梅花发，极目寒边欲寄春。
再得苏筑堡中信
作者：释函可
朝代：明

不见音书已浃旬，却疑孤骨付荒榛。黄垆暂放文章鬼，白社还留饥饿民。岂有信陵能醉客，只馀甘贽未嫌贫。菜根共咬消残岁，竹杖柴门候早春。
再集雪斋竟日
作者：释函可
朝代：明

如何先遣朔风迎，未到惊闻斗室轰。三百年来剩一笑，几千里外共馀生。弟兄冰雪交情热，天地龙蛇老气横。此日不须半点泪，且留佳话付边城。
再集高寒还舍
作者：释函可
朝代：明

一日已离又一日，萧然斗室忽喧天。笑开绝塞三年口，吞尽寒儒半块毡。冷冷牧牛诸衲子，纷纷跨鹤几神仙。何人补衮诗篇富，携得寒冰照骨鲜。
再题苏筑斋
作者：释函可
朝代：明

案有乾萤筴有鱼，风来恰受半窗虚。一时差胜苏卿窖，千古应传扬子居。禾黍已深妨远目，儿童屡进授新书。生涯只此聊终岁，更有何门好曳裾。
冒雨访木斋不遇
作者：释函可
朝代：明

草团风送雁归声，孤负春深雨未晴。戴笠独行韩大伯，到门不见李先生。若非策蹇寻花笑，定是携诗倩鹤评。为语小童多汲水，明朝清晓待余烹。
冒雪过苏筑
作者：释函可
朝代：明

所思何必远，挟卷过西邻。相见亦无为，自然不厌频。犬迎遥识面，雪下尽随身。此日倍萧飒，烧泉意甚真。
写诗寄同难
作者：释函可
朝代：明

见说残冬望我来，老僧一见笑颜开。寄君一卷新诗句，每到愁来读一回。
冬前一日即事
作者：释函可
朝代：明

忽闻城里有书来，三读书题不敢开。但得寒冬无事过，何须翘足待阳回。
冬日偶成十首
作者：释函可
朝代：明

一人有二心，何况二人同。面交且莫论，鲍管亦匆匆。落日变朝槿，微风丧秋桐。兰室为枯肆，芳秽味俱浓。安得一心人，相与耐寒冬。古人各有为，何况今之人。黄金葬神仙，白纸裹儒绅。最苦狮子皮，束缚老狐身。为龟苦不灵，为麟苦不仁。安得无为者，相与率天真。人兽不容发，何况信汝意。汝意不可信，深井洪涛起。出门见夜叉，入门守乡里。谁能暮行渴，不饮渠中水。是名毋幻村，英豪就中死。安得无苦人，共谈清净理。咫尺有千嶂，何况见面希。相去日以远，相期日以非。坚白虽自矢，磨涅亦非宜。苟非金与石，胡能终勿移。厥初岂不光，厥后难可知。安得守贞人，万里相因依。僮仆各有口，何况是闾里。馨闻止门屏，恶声远亦至。李下与瓜田，嫌疑须遥避。莫言小节拘，踰闲从此始。安得君子俦，相与慎行履。防微犹或疏，何况弛其太。星星欲燎原，涓涓欲成海。内心起芒忽，相续必以害。咄哉野千流，口口矜无碍。神明虽至耸，顾影恬莫怪。安得持身者，终始期勿败。箪豆亦有争，何况是阿堵。古圣喻毒蛇，道旁不肯顾。往往骨肉残，伊维此之故。苟免寒与饥，毋去人所恶。外示夷之清，中怀蹠之污。遂使烟霞间，翻作井市路。安得乐道人，相与宝淡素。知美斯已恶，何况乐群称。至道本平实，神鬼忌高明。所以先哲言，为善无近名。如何薋菉葹，欲播蕙芷馨。志士宝心骨，浮俗吠虚声。安得遁世俦，相与效鸿冥。大圣有定业，何况兹凡浊。多福难自求，祸患依前躅。劳劳亦何为，儿女同笑哭。颜夭蹠乃寿，顺逆多反覆。安得达命人，任运保幽独。我心殊靡定，何况他肺肠。己物无二体，君子贵自强。曾闻二十劫，诸道共相将。胡为夏与冬，一岁判炎凉。圣贤在一决，好恶宁有常。未达法源底，怀忧欲成狂。安得曼殊剑，破此梦幻场。
冬日偶成十首·其一
作者：释函可
朝代：明

一人有二心，何况二人同。面交且莫论，鲍管亦匆匆。落日变朝槿，微风丧秋桐。兰室为枯肆，芳秽味俱浓。安得一心人，相与耐寒冬。
冬日偶成十首·其七
作者：释函可
朝代：明

箪豆亦有争，何况是阿堵。古圣喻毒蛇，道旁不肯顾。往往骨肉残，伊维此之故。苟免寒与饥，毋去人所恶。外示夷之清，中怀蹠之污。遂使烟霞间，翻作井市路。安得乐道人，相与宝淡素。
冬日偶成十首·其三
作者：释函可
朝代：明

人兽不容发，何况信汝意。汝意不可信，深井洪涛起。出门见夜叉，入门守乡里。谁能暮行渴，不饮渠中水。是名毋幻村，英豪就中死。安得无苦人，共谈清净理。
冬日偶成十首·其九
作者：释函可
朝代：明

大圣有定业，何况兹凡浊。多福难自求，祸患依前躅。劳劳亦何为，儿女同笑哭。颜夭蹠乃寿，顺逆多反覆。安得达命人，任运保幽独。
冬日偶成十首·其二
作者：释函可
朝代：明

古人各有为，何况今之人。黄金葬神仙，白纸裹儒绅。最苦狮子皮，束缚老狐身。为龟苦不灵，为麟苦不仁。安得无为者，相与率天真。
冬日偶成十首·其五
作者：释函可
朝代：明

僮仆各有口，何况是闾里。馨闻止门屏，恶声远亦至。李下与瓜田，嫌疑须遥避。莫言小节拘，踰闲从此始。安得君子俦，相与慎行履。
冬日偶成十首·其八
作者：释函可
朝代：明

知美斯已恶，何况乐群称。至道本平实，神鬼忌高明。所以先哲言，为善无近名。如何薋菉葹，欲播蕙芷馨。志士宝心骨，浮俗吠虚声。安得遁世俦，相与效鸿冥。
冬日偶成十首·其六
作者：释函可
朝代：明

防微犹或疏，何况弛其太。星星欲燎原，涓涓欲成海。内心起芒忽，相续必以害。咄哉野千流，口口矜无碍。神明虽至耸，顾影恬莫怪。安得持身者，终始期勿败。
冬日偶成十首·其十
作者：释函可
朝代：明

我心殊靡定，何况他肺肠。己物无二体，君子贵自强。曾闻二十劫，诸道共相将。胡为夏与冬，一岁判炎凉。圣贤在一决，好恶宁有常。未达法源底，怀忧欲成狂。安得曼殊剑，破此梦幻场。
冬日偶成十首·其四
作者：释函可
朝代：明

咫尺有千嶂，何况见面希。相去日以远，相期日以非。坚白虽自矢，磨涅亦非宜。苟非金与石，胡能终勿移。厥初岂不光，厥后难可知。安得守贞人，万里相因依。
冯兄来言龙公入城同木公心公寓时心公得子口占
作者：释函可
朝代：明

客言星聚塞烟微，青琐花砖共土围。夜半呱呱惊梦醒，却疑白板旧黄扉。
冯公冒雪入山同卧
作者：释函可
朝代：明

不负崎岖路几千，歌声哭语雪中眠。自言到此今经岁，一夕真当胜十年。
冯公雪阻再留一宿
作者：释函可
朝代：明

何必春宵好，千金属冷边。安能天上雪，直下到明年。
刘老翁
作者：释函可
朝代：明

河东止一家，夫妇俱老瘦。膝下无儿孙，篱外无鸡狗。我来度木桥，疾走出门候。麦饭杂菜羹，呼佛不离口。
初入慈恩寺
作者：释函可
朝代：明

幸无牛马后，仍许见浮屠。礼佛欢如旧，逢僧笑尽呼。膏粱恣啖嚼，土榻任跏趺。半晌低头想，依然得故吾。
初发
作者：释函可
朝代：明

马上催行急，欢生复自嗟。身轻曾似叶，泪落正如麻。计日边城近，伤心故国赊。幸馀穿布衲，犹可耐风沙。
初春
作者：释函可
朝代：明

谁识山中别有春，梅花为梦草为茵。更馀布袋残书卷，不恨身贫恨道贫。
初至沈阳
作者：释函可
朝代：明

开眼见城郭，人言是旧都。牛车仍杂沓，人屋半荒芜。幸有千家在，何妨一钵孤。但令舒杖屦，到此亦良图。
初释别同难诸子
作者：释函可
朝代：明

终岁愁连苦，生离且莫哀。问人颜尚在，见影意犹猜。佛道千秋重，汤仁一面开。明知予未死，好去勿徘徊。
初闻警友人约同入岭作此答之
作者：释函可
朝代：明

长安花事独相关，荔子丹时尚未还。无可藏身惟酒肆，何须埋骨向青山。一瓢以外无馀物，荷插相从便不閒。到处饱餐到处死，故人多泪自潺潺。
别千山
作者：释函可
朝代：明

片云相伴出山扉，拄杖挑将破衲衣。为语洞猿长守护，石床茶灶待僧归。
别诸公往辽阳
作者：释函可
朝代：明

一秋良可过，镇日共盘桓。谈寂霜犹堕，诗成月每残。开怀偏有限，握别恨无端。不出郑图外，关河各自寒。
刺翁来城见访
作者：释函可
朝代：明

到城先自问残僧，老大关情一片冰。莫为空门能释恨，空门此日恨尤增。
北里新书屋二首
作者：释函可
朝代：明

古圣亦局促，图书雨雪侵。凭添数尺地，不作百年心。杏树篱穿老，柴门昼掩深。歌吟听又满，馀响出寒林。卜居宁有意，聊以禦寒冬。残瓦沿冈拾，低垣带雪舂。但将书与共，所贵月能容。从此门前路，时添云水踪。
北里新书屋二首·其一
作者：释函可
朝代：明

古圣亦局促，图书雨雪侵。凭添数尺地，不作百年心。杏树篱穿老，柴门昼掩深。歌吟听又满，馀响出寒林。
北里新书屋二首·其二
作者：释函可
朝代：明

卜居宁有意，聊以禦寒冬。残瓦沿冈拾，低垣带雪舂。但将书与共，所贵月能容。从此门前路，时添云水踪。
北里暮归
作者：释函可
朝代：明

归路不觉远，月出静林峦。举头贪看月，误到别家门。
北里过访
作者：释函可
朝代：明

出门大雪欲何之，僮仆无言瘦卫知。只在南郊三里外，定因昨日老僧期。带围那得留荒寺，诗句还能慰我饥。乘兴不妨明又到，肯因无酒便攒眉。
千山二首
作者：释函可
朝代：明

三月峰头春意微，昼晴时见一鸦飞。东沟林外闻人语，野老提筐摘菜归。天与空岩养病身，衲衣无复惹红尘。故山久已荆榛遍，谁料桃源却在秦。
千山二首
作者：释函可
朝代：明

忆山频得句，到此句全无。扶杖沿山觅，时闻山鸟呼。策倦疑无路，低松暂可凭。老僧远招手，更上最高层。
千山二首·其一
作者：释函可
朝代：明

三月峰头春意微，昼晴时见一鸦飞。东沟林外闻人语，野老提筐摘菜归。
千山二首·其一
作者：释函可
朝代：明

忆山频得句，到此句全无。扶杖沿山觅，时闻山鸟呼。
千山二首·其二
作者：释函可
朝代：明

天与空岩养病身，衲衣无复惹红尘。故山久已荆榛遍，谁料桃源却在秦。
千山二首·其二
作者：释函可
朝代：明

策倦疑无路，低松暂可凭。老僧远招手，更上最高层。
千山偶成
作者：释函可
朝代：明

枕石欹眠覆短松，到来时有鹿麋踪。边愁浣尽山山雪，乡梦敲残夜夜钟。一钵野蔬消不了，半龛寒月幸能容。故人相忆如相问，只恐携云过别峰。
千山寄诸子五首
作者：释函可
朝代：明

一到山中便不同，山翁只合住山中。山中不尽凭题寄，才欲抒毫色色空。寸寸都堪屐齿留，此中何处觅边愁。饥来无限青松叶，更汲寒泉煮石头。扫石焚香只待君，满溪流水共云云。閒愁抖擞涧门外，莫带纤纤乱白云。千峰残雪挂松杉，月下孤僧经一函。何必浮山归便好，病躯今已委寒岩。破衲萧萧自一峰，思君斜倚最高松。为留一片松间月，间叠溪桥候短筇。
千山寄诸子五首·其一
作者：释函可
朝代：明

一到山中便不同，山翁只合住山中。山中不尽凭题寄，才欲抒毫色色空。
千山寄诸子五首·其三
作者：释函可
朝代：明

扫石焚香只待君，满溪流水共云云。閒愁抖擞涧门外，莫带纤纤乱白云。
千山寄诸子五首·其二
作者：释函可
朝代：明

寸寸都堪屐齿留，此中何处觅边愁。饥来无限青松叶，更汲寒泉煮石头。
千山寄诸子五首·其五
作者：释函可
朝代：明

破衲萧萧自一峰，思君斜倚最高松。为留一片松间月，间叠溪桥候短筇。
千山寄诸子五首·其四
作者：释函可
朝代：明

千峰残雪挂松杉，月下孤僧经一函。何必浮山归便好，病躯今已委寒岩。
千山怀大来苏筑诸公
作者：释函可
朝代：明

几年相约入千山，万丈枯藤我独攀。何日团圞最高处，峰峰收拾破囊还。
千山杂咏五首
作者：释函可
朝代：明

石人招我上高台，极目中原一点灰。半局未收云黯黯，只愁北海又生埃。空传玉匣自神京，大石泉流骨亦清。鸟篆残碑风雨后，依稀犹认雪庵名。枯藤为幕月为阶，半卷莲经伴古崖。甲子坐穷寒未了，扫将残雪葬枯骸。谁把燕支染白云，桃花流水日纷纷。秪疑古寺颓垣下，犹压当年蛱蝶裙。叹惜前朝五寺僧，云窝占尽一层层。即今夜雨青燐遍，疑是琉璃古佛灯。
千山杂咏五首·其一
作者：释函可
朝代：明

石人招我上高台，极目中原一点灰。半局未收云黯黯，只愁北海又生埃。
千山杂咏五首·其三
作者：释函可
朝代：明

枯藤为幕月为阶，半卷莲经伴古崖。甲子坐穷寒未了，扫将残雪葬枯骸。
千山杂咏五首·其二
作者：释函可
朝代：明

空传玉匣自神京，大石泉流骨亦清。鸟篆残碑风雨后，依稀犹认雪庵名。
千山杂咏五首·其五
作者：释函可
朝代：明

叹惜前朝五寺僧，云窝占尽一层层。即今夜雨青燐遍，疑是琉璃古佛灯。
千山杂咏五首·其四
作者：释函可
朝代：明

谁把燕支染白云，桃花流水日纷纷。秪疑古寺颓垣下，犹压当年蛱蝶裙。
南塔即事
作者：释函可
朝代：明

旧好新知总莫论，弥天风雨自孤鶱。大呼欲折将军树，只手能招楚客魂。岂是艰难存古道，独将毫发透空门。何当振袂春风起，一拂寒沙彻底暄。
南塔结制
作者：释函可
朝代：明

坚冰渐解柳初黄，钝斧谁将劈巨荒。但任疏狂留本色，不妨粗粝是家常。千群龙象归华表，万里风沙建宝坊。几向棒头明正眼，混同依旧浩茫茫。
博中
作者：释函可
朝代：明

数别何曾见泪痕，长干落日自吹埙。故园一任荒丛菊，急难方知忆弟昆。小雨滴生春草梦，西风飘送老梅魂。为怀正好愁冬际，芦叶芦花江上村。
博里歌·其一
作者：释函可
朝代：明

柰何许，担水放白艚，到底充不去。
卧月
作者：释函可
朝代：明

塞上亦良夜，明月本无心。照衾复照面，一一感人深。
即事
作者：释函可
朝代：明

云傍青山却避山，青山对面隔重关。始知渔父良多幸，暂入桃源不等閒。
即事
作者：释函可
朝代：明

吴楚东南舞白题，庾关安得一丸泥。三岔河畔羝难乳，五石城中马又嘶。血浸花田新鬼闹，书传沙碛老猿啼。何时重踏曹溪路，祇恐禅宫草亦萋。
即事
作者：释函可
朝代：明

山中才拆此封书，忆别经今一岁馀。路到穷时天更远，力当尽后计偏疏。青衫无分常披雪，白发何人独倚闾。翘望章江云缥缈，春风何事更踌蹰。
即事
作者：释函可
朝代：明

雪底纷纷望旧关，凤书先取一人还。来时雾雨遮黄阁，去日风云起白山。不筑沙堤皇道荡，重围玉带舞衣斑。好图一幅流民苦，枫陛从容动圣颜。
即事
作者：释函可
朝代：明

食得冰甜岁又新，曾无好意别疏亲。从他唾面从他笑，不改南蛮鴂舌人。
即事似冠公
作者：释函可
朝代：明

君多意气跨虹霓，为忆趋庭话昔时。满县桃花谁再种，前朝水鉴又同持。投荒后至推前辈，倾盖新欢胜旧知。抖擞空囊分片雪，远公无酒恨攒眉。
即事似大翁木斋谦公诸同志二首
作者：释函可
朝代：明

心比苍松化石坚，迷卢却被一丝牵。蝇头尽是英雄冢，牛后须防牧竖鞭。只此须眉何可卖，任他沟壑尽堪传。几人绝塞身还在，忍使残僧泪独溅。今古繇来梦幻中，书生端合置鹅笼。已闻越女兴勾践，难把铜山铸邓通。虫死断编终不恶，门馀积雪岂真穷。人间何贵有朋友，到此怜予道未工。
即事似大翁木斋谦公诸同志二首·其一
作者：释函可
朝代：明

心比苍松化石坚，迷卢却被一丝牵。蝇头尽是英雄冢，牛后须防牧竖鞭。只此须眉何可卖，任他沟壑尽堪传。几人绝塞身还在，忍使残僧泪独溅。
即事似大翁木斋谦公诸同志二首·其二
作者：释函可
朝代：明

今古繇来梦幻中，书生端合置鹅笼。已闻越女兴勾践，难把铜山铸邓通。虫死断编终不恶，门馀积雪岂真穷。人间何贵有朋友，到此怜予道未工。
即事十首
作者：释函可
朝代：明

锋镝暂云免，潦旱乃相仍。上天亦何意，厌此蚩蚩生。峨峨七尺躯，不及薄铜钱。塞外多霜雪，犹云得所天。寻常重别离，此日不回顾。脱手即生天，得钱差可度。同生既不能，同死亦徒尔。尔去未必生，且非眼前死。汝留枯我腹，汝去剜我心。相持不肯放，血渍破衣衾。临行重嘱咐，人世贵自持。愿汝得饱日，毋忘饥饿时。所谋在升合，顿使骨肉分。易险但相守，素心安可论。微贱胜于鬼，妇子亦閒閒。始知情与操，惟存一饱间。自顾安足惜，顾彼良可悲。安得天雨粟，毋令强别离。身死固足悲，身辱亦足耻。与其辱以生，毋宁饥以死。
即事十首·其一
作者：释函可
朝代：明

锋镝暂云免，潦旱乃相仍。上天亦何意，厌此蚩蚩生。
即事十首·其七
作者：释函可
朝代：明

所谋在升合，顿使骨肉分。易险但相守，素心安可论。
即事十首·其三
作者：释函可
朝代：明

寻常重别离，此日不回顾。脱手即生天，得钱差可度。
即事十首·其九
作者：释函可
朝代：明

自顾安足惜，顾彼良可悲。安得天雨粟，毋令强别离。
即事十首·其二
作者：释函可
朝代：明

峨峨七尺躯，不及薄铜钱。塞外多霜雪，犹云得所天。
即事十首·其五
作者：释函可
朝代：明

汝留枯我腹，汝去剜我心。相持不肯放，血渍破衣衾。
即事十首·其八
作者：释函可
朝代：明

微贱胜于鬼，妇子亦閒閒。始知情与操，惟存一饱间。
即事十首·其六
作者：释函可
朝代：明

临行重嘱咐，人世贵自持。愿汝得饱日，毋忘饥饿时。
即事十首·其十
作者：释函可
朝代：明

身死固足悲，身辱亦足耻。与其辱以生，毋宁饥以死。
即事十首·其四
作者：释函可
朝代：明

同生既不能，同死亦徒尔。尔去未必生，且非眼前死。
即事有寄二首
作者：释函可
朝代：明

贵贱本殊伦，祸福无常理。大宝不发光，常恐逼神忌。宁作井中泥，毋为江上水。水清起波澜，泥浊甘同弃。宁为井中蛙，毋作枝间翠。枝高弋者慕，井深终有底。达人置其身，不以众趋地。卑污胜高明，高明吾深耻。多难贱骨肉，豺虎同居止。神驭若无方，爪牙奋其利。盈盈天地间，出入将焉避。防维非不同，耻辱皆有以。所贵我无心，无心以终始。
即事有寄二首·其一
作者：释函可
朝代：明

贵贱本殊伦，祸福无常理。大宝不发光，常恐逼神忌。宁作井中泥，毋为江上水。水清起波澜，泥浊甘同弃。宁为井中蛙，毋作枝间翠。枝高弋者慕，井深终有底。达人置其身，不以众趋地。卑污胜高明，高明吾深耻。
即事有寄二首·其二
作者：释函可
朝代：明

多难贱骨肉，豺虎同居止。神驭若无方，爪牙奋其利。盈盈天地间，出入将焉避。防维非不同，耻辱皆有以。所贵我无心，无心以终始。
即景
作者：释函可
朝代：明

山山树树何皎皎，四顾人天一色清。只有乌鸦瞒不得，枝头数点最分明。
又答
作者：释函可
朝代：明

无情久矣学枯禅，话到伤心我亦怜。骨劲冰霜虽已惯，不禁秋雨泪涟涟。
又过希焦二师
作者：释函可
朝代：明

好我真无为，感君此念深。一从初识后，数载到于今。狂极偏增重，离多奈独吟。春风留洞口，扶病更来寻。
又问
作者：释函可
朝代：明

见说当年此极边，芊芊白草已连天。凭君莫话沧桑事，只恐愁多石也穿。
又题一粟斋
作者：释函可
朝代：明

珠阙琼宫也太区，十洲仙路枉驰驱。祇今一粟宽如许，翻笑当年挂一壶。
口
作者：释函可
朝代：明

多言多败尔惟辜，舌在徒然吻欲枯。吸尽西江波正淼，说穷大藏字元无。三缄不受金人戒，午夜时同望帝呼。晴雪吞毡知味后，肯将钟鼎易秋荼。
古别离二首
作者：释函可
朝代：明

残月送君去，还复照妾归。生憎日光夺，不得长辉辉。男儿志四方，不信别离苦。妾死化钢锄，锄断四方路。
古别离二首·其一
作者：释函可
朝代：明

残月送君去，还复照妾归。生憎日光夺，不得长辉辉。
古别离二首·其二
作者：释函可
朝代：明

男儿志四方，不信别离苦。妾死化钢锄，锄断四方路。
古怨
作者：释函可
朝代：明

花飞到地枝难上，河流到海水难还。莲子落泥心尚苦，湘竹成帘泪尚斑。
古意二首
作者：释函可
朝代：明

作花莫作菊，东篱成荒丛。作木莫作松，孤高孰与同。何如萧与艾，雨露亦丰茸。节序暗易换，只恐是秋风。作鸟莫作凤，举世无梧桐。作兽莫作麟，唐虞不再逢。何如鸡与鹜，饮啄亦从容。鼎俎久相候，安能长自雄。
古意二首·其一
作者：释函可
朝代：明

作花莫作菊，东篱成荒丛。作木莫作松，孤高孰与同。何如萧与艾，雨露亦丰茸。节序暗易换，只恐是秋风。
古意二首·其二
作者：释函可
朝代：明

作鸟莫作凤，举世无梧桐。作兽莫作麟，唐虞不再逢。何如鸡与鹜，饮啄亦从容。鼎俎久相候，安能长自雄。
古歌
作者：释函可
朝代：明

白日去不息，松风柰尔何。为问市朝客，何如山上多。
古砚
作者：释函可
朝代：明

余家端溪旁，持斧斲溪骨。岁深积成林，真气资蓬勃。一从板荡来，散作磨刀石。墨池鼓风波，焚之恨无及。奇觏乃于斯，转复生叹息。古绣若苔斑，瑩然马肝色。沿缺中已凹，定是千年物。黑松发黯光，滑泽水不竭。想其在空岩，无心求赏识。良工苦经营，因以珍几席。不知前代人，研尽几斗血。神物固不常，自然遭磨折。笑彼卞氏璞，欲遇徒三刖。如何抱坚贞，静默守寒碛。我见岂偶然，为之重拂拭。再拜置诸怀，永以伴幽寂。
古砚
作者：释函可
朝代：明
体裁：古风

余家端溪旁，持斧斲溪骨。岁深积成林，真气资蓬勃。一从板荡来，散作磨刀石。墨池鼓风波，焚之恨无及。奇觏乃于斯，转复生叹息。古绣若苔斑，莹然马肝色。沿缺中已凹，定是千年物。黑松发黯光，滑泽水不竭。想其在空岩，无心求赏识。良工苦经营，因以珍几席。不知前代人，研尽几斗血。神物固不常，自然遭磨折。笑彼卞氏璞，欲遇徒三刖。如何抱坚贞，静默守寒碛。我见岂偶然，为之重拂拭。再拜置诸怀，永以伴幽寂。
台中
作者：释函可
朝代：明

无聊长寄一枝筇，悔不同君四百峰。旧榻尽容狞虎待，半铛常煮野云供。到家应共怜穷子，博饭无如学老农。从此入山惟稳睡，只愁僧打五更钟。
吊昭君冢
作者：释函可
朝代：明

莫作枝头花，宁作冢边草。草色至今青，花开一朝好。
同傅陈二子看喜哥
作者：释函可
朝代：明

绝漠无芳草，王孙那得归。最怜双眼泪，不识为谁挥。
同傅陈二子送北里之堡中
作者：释函可
朝代：明

只有两旬别，浑如送远心。把持不忍去，直到日西沉。
同大来吉津赴启如斋
作者：释函可
朝代：明

出门何所往，定是野僧家。踏破三门雪，惊残一树鸦。登床无别礼，堆案尽天花。得饱不辞去，边城日又斜。
同大翁看古帖
作者：释函可
朝代：明

一笔笔模楷，一叶叶精神。骤喜多酬接，徐思晋代人。
同天中清臣赤岩过山寺看花
作者：释函可
朝代：明

竹杖行过暗怆神，同来况尽异乡人。日光独照黄金地，天意还留紫塞春。岭徼十年花是梦，江南六代锦成尘。可怜对此浑多泪，不道空门泪亦频。
同木斋坐苏筑斋竟日
作者：释函可
朝代：明

所谈亦何异，相共到黄昏。閒或翻残帙，饥惟索瓦盘。危微千古事，断续几人存。此日真堪录，寻思无一言。
同澹心咏介子庭中蜡梅
作者：释函可
朝代：明

处士庭前续旧欢，数枝开遍共团圞。瓣当白雪偏能见，名托浮山亦耐寒。金色头陀花底笑，黄衣舞女梦中看。胡雏何处吹横笛，拥毳踌躇到夜阑。